Ozodlik Radiosi 15.11.2017 10:49\nЎзбекистонда 15 ноябрдан бошлаб бензин нархи 1,5 баробарга қимматлади. 14 ноябрь куни Вазирлар Маҳкамасининг "Ёқилғи-энергетика ресурслари билан ўз ва…\nЎзбекистонда 15 ноябрдан бошлаб бензин нархи 1,5 баробарга қимматлади. 14 ноябрь куни Вазирлар Маҳкамасининг "Ёқилғи-энергетика ресурслари билан ўз вақтида таъминлаш бўйича чора-тадбирлар тўғрисида"ги қарори бош вазир Абдулла Арипов томонидан имзоланган. Нарх қимматлаши арафасида Ўзбекистоннинг барча вилоятларида бензин тақчиллиги кузатилди. Айрим жойларда бензин 5500 сўмгача сотилгани айтилмоқда.\nНашрнинг билдиришича, Ўзбекистонда 2010 йилдан 2016 йилгача бўлган давр мобайнида бензин ишлаб чиқариш 26,2 фоизга, дизель ёнилғиси ишлаб чиқариш 8,3 фоизга қисқарган. Айни пайтда углеводородларни импорт қилиш ҳажми 1,3 фоизга кўпайган. “Газета.uz” эса ўз хабарида Вазирлар Маҳкамаси қарорида 2018 йилнинг 1 апрелидан табиий газ нархини 10 фоизга, электр қуввати нархини 12 фоизга кўтариш назарда тутилганини таъкидлади.\nНашр дизель ёнилғиси нархининг кескин кўтарилганига ҳам эътибор қаратади. Хабарда қайд этилишича, дизель ёнилғиси нархи 72,6 фоизга, ЭКО дизель ёнилғиси 71 фоизга қимматлади. “Нархларнинг қимматлашига ёнилғи-энергетика ресусрларининг жаҳон баҳоси кўтарилгани сабаб қилиб кўрсатилмоқда”, деб ёзади “Газета.uz”\nБензин нархи охирги марта бир йил муқаддам ўзгарган. 2016 йилнинг 23 октябрида Ўзбекистонда бензин нархи ўртача учдан бирга, 2075 сўмдан 2800 сўмга кўтарилган.#ozodlik#uzbekistan#benzin\nOzodlik Radiosi 15.11.2017 11:30\nЎЗБЕКИСТОНДА ЁНИЛҒИНИНГ ЎРТАЧА 35% ФОИЗГА ОШДИ (РАСМИЙ)\nШУ БОИС, АЁҚШларда КАТТА НАВБАТЛАР ЮЗАГА КЕЛМОҚДА. БУНИ КЎРИНГ!\nOzodlik Radiosi 16.11.2017 08:24\n“Жаҳон” ахборот агентлиги 15 ноябрда Россия Ички ишлар вазирлигига таянган ҳолда Россияда 2017 йил 1 октябрь ҳолатига кўра, 925 минг ўзбекистонлик меҳ…\n“Жаҳон” ахборот агентлиги 15 ноябрда Россия Ички ишлар вазирлигига таянган ҳолда Россияда 2017 йил 1 октябрь ҳолатига кўра, 925 минг ўзбекистонлик меҳнат патенти билан ишлаётгани тўғрисида хабар берди.\nАгентликнинг ёзишича, бу рақам Ўзбекистон ҳукумати идоралараро комиссиясининг Россияга қилган сафари доирасида ўтказилган учрашувлар пайтида айтилган.\n8 ноябрь куни Ўзбекистон президенти матбуот хизмати Санкт-Петербург губернатори Георгий Полтавченко Тошкентга расман иш сафари билан келгани тўғрисида хабар берар экан, биргина Петербургда 1 миллион ўзбекистонлик мухожир меҳнат қилаётганини билдирган эди.\nРоссия Ички ишлар вазирлиги расмий ҳисоб-китобларига кўра, Россияда 2,6 миллион ноқонуний яшаб келаётган муҳожир мавжуд.#ozodlik#uzbekistan#russia\nOzodlik Radiosi 16.11.2017 15:29\nАфғонистонликлар учун Сурхондарё вилоят, Термиз туманидаги Янгиариқ қишлоқ хўжалик коллежи базасида ўқув маркази очиладиган бўлди. Ўзбекистоннинг жану…\nАфғонистонликлар учун Сурхондарё вилоят, Термиз туманидаги Янгиариқ қишлоқ хўжалик коллежи базасида ўқув маркази очиладиган бўлди. Ўзбекистоннинг жанубий қўшниси фуқаролари ўқиш ҳаражатининг ярмини тўлайди, холос. Қолган ярмини “Ўзбекистон темир йўллари” компанияси тўлайди. Бу ҳақда Вазирлар Маҳкамаси 13 ноябрда қабул қилган қарорда айтилган.\nҲукумат қарорининг 18- бандидан Таълим марказида миллатидан қатъиназар барча афғонистонликлар ўқиши мумкинлиги тушунилади. Унда “тегишли ҳорижий тилларга ихтисослашган малакали синхрон таржимонларнинг Марказ ўқув жараёнига жалб этилиши таъминлансин” дейилган..\nOzodlik Radiosi 13.11.2017 11:34\nЎзбекистон бўйлаб нефть маҳсулотлари, хусусан бензин нархи оширилиши кутилмоқда.\nKun.uz сайти ўзининг бир неча манбасига таяниб хабар қилишича, …\nKun.uz сайти ўзининг бир неча манбасига таяниб хабар қилишича, бензин баҳоси 30-35 фоизга қимматлаши мумкин. АИ-80 маркали бензиннинг 1 литри 3800 сўм (ҳозирда 2800 сўм) этиб белгиланиши мумкин. Шунингдек, дизель ёнилғиси нархи ҳам ошиши кутилмоқда.\nБундай ўзгаришга сентябрь ойида ўтказилган эркин валюта айирбошлаш амалиётига ўтиш сабаб бўлиши мумкин. Нефть ва нефть маҳсулотлари Ўзбекистонга импорт қилинади.\nБензин нархи охирги марта бир йил муқаддам ўзгарган. 2016 йилнинг 23 октябрида Ўзбекистонда бензин нархи ўртача учдан бирга, 2075 сўмдан 2800 сўмга кўтарилган.#ozodlik#uzbekistan\nOzodlik Radiosi 16.11.2017 14:46\n"Мен сизга Самарқанд вилояти Паяриқ тумани Каттатурк қишлоғидан ёзаяпман. Бизнинг қишлоғимизни кеча ёппасига электрдан узиб ташлашди. Ҳар бир хонадонг…\n"Мен сизга Самарқанд вилояти Паяриқ тумани Каттатурк қишлоғидан ёзаяпман. Бизнинг қишлоғимизни кеча ёппасига электрдан узиб ташлашди. Ҳар бир хонадонга "10 минг сўмдан йиғиб берсаларинг, электр симини улаймиз", дейишди. Ахир президентимиз чиқарган янги қонунда кимнинг қарздорлиги бўлса томорқасидан узиб ташлансин ва жаримага тортилсин, дейилганку. Қарзи бўлмаганларнинг ҳам электрсиз қолиши ноҳақлик эмасми?\nУмуман олганда, қишлоғимиздаги шароитлар ачинарли аҳволда қолмоқда. Мана бу суратларда йўлларимиз акс этган. Ўйдим-чуқур бўлиб ётган йўлларимиз… Ҳеч кимнинг иши ҳам йўқ".#ozodlik#uzbekistan#sizdantelegram\nOzodlik Radiosi 13.11.2017 14:12\n"Хоразм вилоятидан ёзмоқдаман. Мана ҳафта бошидан буён Урганч давлат университетининг талабаларини далага пахта теримига ҳайдашмоқда. Далада пахтанинг…\nOzodlik Radiosi 12.11.2017 16:48\nАҚШ президенти Дональд Трамп, Америкада ўтган сайловларга Кремлнинг аралашмагани ҳақида Россия президенти Владимир Путиннинг баёнотларига ишониши ҳақи…\nТрамп, шунингдек, хорижий давлатлардаги сайловларга аралашиш ҳақидаги навбатдаги саволни эшитгандан сўнг, Путиннинг хафа бўлганини ҳам қайд этди.\nБундан ташқари, АҚШ президенти бу, Россиянинг АҚШдаги сайловларга аралашуви эҳтимолини мағлубиятини оқламоқчи бўлган “демократларнинг ўйлаб топган фитнаси”, деди.\nАҚШ президентининг айтишича, у Путин билан саммит доирасида бир неча учрашув ўтказган. Лекин икки президентнинг расмий учрашуви бўлмаган.\nПутин ҳам ўз навбатида, Трамп билан норасмий учрашувлар муваффақиятли бўлганлигини, улар истаган масалалар муҳокама қилинганини айтди.\nУнинг айтишича, икки президент кун тартибининг ўзаро тўғри келмагани сабаб, расмий учрашув бўлмаган.\nБундан илгари икки мамлакат лидерлари Сурия муммосини ҳал қилиш бўйича қўшма баёнот берган эдилар.\nАҚШда Россиянинг АҚШ президентлик сайловига аралашгани эҳтимоли текширилмоқда.\nРоссиянинг АҚШдаги сайловларга аралашуви юзасидан тергов жараёнига бошчилик қилаётган махсус прокурор Роберт Мюллер мазкур иш бўйича 28 октябрда илк айбловларни эълон қилган эди.\nCNN телеканалига кўра, айбловларни Вашингтондаги суд ҳакамлари маъқуллаган.\nЛекин, қанақа айбловлар ҳақида гап бораётгани ва кимларга нисбатан айбловлар қўйилгани эълон қилинмаган.\nOzodlik Radiosi 15.11.2017 17:40\n"Бир муаммо ҳақида гапирмоқчиман. Йӯл-патруль хизматининг ходими ӯз мансабидан фойдаланиб, бизларни Сирдарё вилоятининг ҳудуди чегарасидан бошлаб Гули…\n"Бир муаммо ҳақида гапирмоқчиман. Йӯл-патруль хизматининг ходими ӯз мансабидан фойдаланиб, бизларни Сирдарё вилоятининг ҳудуди чегарасидан бошлаб Гулистон шаҳригача ӯтишга йӯл қӯймай, барчамизга азоб берди.\nҲайдовчиларнинг йӯлини тӯсавериб, ӯтиб кетишга қӯймасдан… Ушбу ҳолат қайтиб такрорланмаслиги учун бунинг олдини олинглар, илтимос". ---------------------------------------------------------------------- Илтимос, "Sizdan Telegram" лойиҳасига юбораётган хабарингизга, имкони бўлса, фото, видео ёки бошқа ҳужжатларни илова қилинг!\nOzodlik Radiosi 14.11.2017 12:35\nЎзбекистондаги илк поп мусиқий гурух "КИБЕРГИ" асосчиси¸ “Садо” ансамбли бадиий раҳбари бастакор¸ киноактëр Владимир Барамиков 13 ноябрь куни давомли …\nЎзбекистондаги илк поп мусиқий гурух "КИБЕРГИ" асосчиси¸ “Садо” ансамбли бадиий раҳбари бастакор¸ киноактëр Владимир Барамиков 13 ноябрь куни давомли хасталик ортидан Тошкентда оламдан ўтди. Барамиков яқинларининг Озодликка айтишича¸ санъаткор 15 ноябрь куни Тошкентдаги Боткин қабристонига дафн қилинади. “Ўзбек мусиқа ва кино санъати талантли ўғлидан жудо бўлди”¸ дейди Озодлик билан суҳбатда таниқли ўзбек кинорежиссери Элëр Эшмуҳаммедов: - Яқиндагина гаплашувдим. Суратга олаëтган янги фильмим учун мусиқа ëзиб бермоқчи эди. Афсус¸ жанозада қатнаша олмайман¸ чунки Тошкентда эмасман. Икка ҳафтадан кейин бориб мозорининг устида Қуръон тиловат қиламан деб ният қилдим. Ўлим хабарини эшитиб қайғурдим. Талантли мусиқачи эди¸ кўп фильмларимга мусиқа басталаган. 1969 йили “Севишганлар” фильмимга актëр сифатида таклиф қилгандим. Ўша пайтда у "КИБЕРГИ" ансамблини илк ташкил қилган пайти эди. Володяни ўшанда кашф қилгандим¸ дейди ўзбек киноси оқсоқолларидан бири Элëр Эшмуҳаммедов. “Севишганлар” фильмида Барамиков билан бирга роль ўйнаган таниқли актëр Шуҳрат Эргашев ҳам марҳумнинг мусиқий салоҳияти ҳақида гапирди: - У Ўзбекистондаги илк вокал-инструменталь ансамблни ташкил қилгани учун ҳам эътирофга лойиқ. ТошДУ (ҳозирги Миллий университет) тарих факультети қошида очилган эди бу ансамбль. Бу тажриба пойдеворида Барамиков 1978 йилда афсонавий “Садо” гуруҳини тузди. Бу машҳур трио таркибида Кумуш Раззоқова, Азиза Муҳамедова ва Мила Романиди каби ëрқин ижрочилар бор эди. 1981йили Ялтада ўтган халқаро қўшиқ фестивалида “Садо” биринчи ўринни олган эди¸ дея эслайди Шуҳрат Эргашев.\nOzodlik Radiosi 13.11.2017 14:38\nЎзбекистонлик меҳнат муҳожирларини Москвадан Тошкентга олиб кетаётган “Сетра” автобуси Пенза шаҳри атрофида бузилиб, йўлда қолиб кетди. Бу хабарни Озо…\nМ5 “Ўрол” федерал автомобиль трассасининг Пенза яқинидаги 653 километрида бузилиб қолган автобус йўловчиларидан “Телеграм” тармоғи орқали келган хатда бундай дейилган: “Ассалому алайкум, Озодлик радиоси. Сизлардан илтимос қиламиз, биз 45 одам 9 ноябрда Москвадан “Алкония” компанияси орқали МКАДнинг 7 километридаги стоянкадан йўлга чиқдик. Ҳозир Пензада М5 шоссесининг 653 километрида турибмиз. Автобус на олдга, на ортга юради... Совуқ, чақалоқ бор автобусда. Илтимос, шу хабарни чиқаринглар - бошка ўзбеклар алданиб, “Алкония”га ишониб йўлга чиқмасин. Пензагача 5 марта ГАИ тўхтатди - ҳар бир одам ҳар тўхтатганда 500 рублдан берди", деб ёзди исмини ошкор қилмасликни сўраган йўловчи.\nОзодлик автобуси бузилган “Алкония” ширкатини “Одноклассники” тармоғидаги мана бу эълони орқали топди (эълоннинг матни имлосини таҳрирсиз бераяпмиз): “Алкония Москва Тошкент буйича Автобус Ва микравтобуслар катновини йулга куйди бизда арзон ва кулай шароитлар.хизматимиздан фойдаланинг” “Алкония” вакили билан Озодлик мухбири ўртасида қуйидаги савол-жавоб бўлиб ўтди: -“Алкония” компанияси, эшитаман... - Пензада кетаётган бир автобус бузилиб қолибди... - Билмадим, ака, унисини. - Ким билади, ким билан гаплашса бўлади? - Қаердан биламан – кунига ана шунча автобус чиқади. Мен қаттан билай кимни автобуси бузилиб қолганини. - “Алкония”га тегишли бўлса автобус, бу битта фирма эмасми?\nOzodlik Radiosi 15.11.2017 11:55\nЭрон-Ироқ чегарасида содир бўлган зилзиладан омон қолган минглаб одам 15 ноябрга ўтар тунни ҳам, совуқ бўлишига қарамай, қўлбола чодирларда ёки кўчала…\nРасмийларга кўра, 12 ноябрда Кемраншоҳ вилоятида юз берган зилзила оқибатида ҳалок бўлганлар сони 530 кишига етди. 8 минг киши жароҳатланди.\nЭронда қурбон бўлганлар хотирасига 14 ноябрь - мотам куни, деб эълон қилинди.\nМамлакат президенти Ҳасан Руҳоний 14 ноябрда табиий офат юз берган ҳудудга қилган ташрифи чоғида: - Мен барча жабрланганларни ишонтириб айтаманки, ҳукумат бу муаммони қисқа муддатда ҳал қилиш учун барча имкониятларни ишга солади, -деб айтди.\nЭронда вайроналар остида қолганларни қидириш ишлари ниҳоясига етаётгани хабар қилинди. Ҳукуматнинг билдиришича, қатор қишлоқлар биратўла вайрон бўлган.\nҚизил Ой жамиятининг Эрондаги ваколатхонаси зилзила оқибатида 12 мингта уй йўқ бўлганини маълум қилди.\nПрезиденти Ҳасан Руҳоний 14 ноябрь куни Керманшоҳ вилоятига қилган ташрифи давомида ҳукумат муаммони тезкорлик билан ҳал қилиш учун барча чораларни кўришини таъкидлади. - Мен бу ерга халқимиз фожиага йўлиқиб, офатдан азият чекаётган пайтда сафар қилишни хоҳламаган эдим. Умид қиламанки, бахтлироқ ва фаровонроқ кунларда ботир халқимизга хизмат қилиш учун бу ерга яна келаман, - деди президент.\nЗилзила Ироқнинг одам оз яшайдиган ҳудудига яқин жойда содир бўлгани учун у ерда қурбонлар сони нисбатан озроқ бўлди. Мамлакат расмийларига кўра, зилзила оқибатида 7 ироқлик ҳалок бўлган, 530 дан ошиқ одам жароҳат олган.\n14 ноябрь куни Ироқнинг автоном Курдистон ҳукумати бош вазири Нечирван Барзаний: - Эрон, Керманшоҳ ва Саполи-Заҳаб [шаҳарларида] – барча ҳудудларда жароҳат олганларга тезроқ тузалиб кетишни тилайман, - деди.\nАҚШ геология хизмати зилзила маркази Ироқнинг Халабжа шаҳридан 32 километр жануби-ғарбда 33,9 километр ер остида бўлганини билдирди. Зилзила кучи Рихтер шкаласи бўйича 7,3 баллни ташкил этган.\nТеҳрон университетининг Сейсмология маркази зилзила 12 ноябрь куни кеч соат 9 дан 48 дақиқа ўтганда содир бўлганини билдирди.\nOzodlik Radiosi 16.11.2017 09:50\nЎзбекистон президенти Шавкат Мирзиëев мамлакатда юзага келган ëнилғи тақчиллигини зудлик билан ҳал қилиш мақсадида нефтни қайта ишловчи заводларга дав…\nАйни пайтда¸ 15 ноябрдан Ўзбекистондаги бензин ва бошқа ëнилғи нархининг камида 30 фоизга ошиши ортидан президент бензин ва солярка истеъмоли учун белгиланган солиқни 50 фоизга камайтирди.#ozodlik#uzbekistan\nOzodlik Radiosi 14.11.2017 13:43\nЎзбекистон миллий хавфсизлик хизмати ўзбекистонлик қизлар ва аёлларни Бангкокка жинсий қулликка жўнатиш билан шуғулланувчи жиноий гуруҳнинг икки аъзос…\nЎзбекистон миллий хавфсизлик хизмати ўзбекистонлик қизлар ва аёлларни Бангкокка жинсий қулликка жўнатиш билан шуғулланувчи жиноий гуруҳнинг икки аъзосини қўлга олди.\nБу ҳақда Podrobno.uz нашри 13 ноябрь куни махсус хизмат расмийсига таянган ҳолда хабар берди.\nМаълумотда айтилишича, қўлга олинган шахслар аёл киши бўлиб, улар қизларни “Тошкент-Киев-Бангкок" йўналиши бўйича жинсий қулликка сотиш учун олиб чиқишган.\nУкраинада қизларни Киев аэропорти чегара хизматида ишловчи шахснинг турмуш ўртоғи кутиб олган ва ҳужжатларни расмийлаштириб, “тирик товар”ни Таиландга жўнатган.\nМиллий хавфсизлик хизмати расмийси қўлга олинган шахслар Жиноят кодексининг 135-моддасига асосан одам савдосида айбланиб, суд томонидан узоқ муддатли қамоқ жазоларига ҳукм қилинган.\nSputnik нашрининг хабар беришича: “2016 йил ва жорий йилнинг биринчи ярми давомида МХХ органлари томонидан одам савдоси билан шуғулланган 216 киши фаолиятига чек қўйилди”.#ozodlik#mxx#snb#uzbekistan\nOzodlik Radiosi 13.11.2017 16:21\nЎзбекистонда баъзилар "борса-келмас", деб сифатловчи "Жаслиқ" қамоқхонасида салкам 7 йилдан буён жазо ўтаётган собиқ лейтинант Ҳусанжон Алиқуловнинг …\nЎзбекистонда баъзилар "борса-келмас", деб сифатловчи "Жаслиқ" қамоқхонасида салкам 7 йилдан буён жазо ўтаётган собиқ лейтинант Ҳусанжон Алиқуловнинг опаси Жамила Алиқулова президент Шавкат Мирзиёевга мурожаат қилиб, укасини авф этишни сўради.\nЖамила Алиқулова Озодликка йўллаган хатда бундай дейилган: "Укам Ҳусанжон Алиқулов 2009 йил 26 майга ўтар кечаси Андижон ва Хонобод шаҳарларида содир этилган ҳужумларга алоқадорликда айбланиб, айни йил декабрида 20 йилга озодликдан маҳрум этилган. Қарийб 7 йилдан бери "Жаслиқ"да ўтирибди.\nАндижон ва Хонободда юз берган ҳодисада худкуш шахс ўзини портлатиши оқибатида бир милиция ходими нобуд бўлган ва бир неча шахс жароҳат олганди.\nКўп ўтмай Чегара хизматчиси бўлган укамни қамашди. Гўёки, террорчиларга ёрдам берган экан. Укам тазйиқ ва қийноқлар остида барча айбларни бўйнига олишга мажбур бўлган. Лекин, ҳозиргача ўзининг айбсизлигини айтади.\nПрезидент порталига тўрт марта мактуб ёздик.\nУкамни авф этишларини сўрадик. Уч марта Жазони Ижро Этиш муассасасидан жавоб келди. Дастлабки иккитасида жазо ўзгаришсиз қолиши айтилган. Учинчи мартасида эса, укам Ҳусанжон кечирим сўрамагани учун озод этилмаслиги таъкидланган.\nАммо, мен учрашувга борганимда укам Президентимиз номига бир неча бор авф сўраб, хат ёзганини айтди. Укам, қамоқдалигида юзлаб шеър битган. Ўша шеърлардан бири Президентимиз муҳтарам Шавкат Мирзиёевга атаб битилган.\nБу мактуб орқали Президентимизга мурожаат қилиб, укамни кечиришларини сўрайман. Бағримизга қайтсин укам. Онам ётиб қолган, отамнинг кўзи кўр бўлиб қолган. Бу шеърни ўқиган одам тушунадики, укам Ватанга хиёнат қилмаган.\nИловада ўкамнинг ўз қўли билан "Жаслиқ" қамоқхонасида ёзган шеъри ва Жазони ижро этиш муассасасидан келган жавобни йўллаяпман.\nПрезидентимизнинг адолатли раҳбар эканига барчамиз ишонамиз".#ozodlik#uzbekistan#sizdantelegram#jasliq\nOzodlik Radiosi 14.11.2017 17:30\n"Мен Тошкент шаҳар Олмазор туман Ташгу-Ташпидан ёзмоқдаман. Бизнинг маҳалламизда октябрь ойида бир қанча дарахтларни кесиб олиб кетишди. Аммо ундан қо…\nБиз маҳалладагилар билан ахлатни ташландиқхонага обормоқчи эдик. Аммо бу "Махсустранс"нинг вазифасимас экан. Ободонлаштириш хизматининг вазифаси экан. Ободонлаштиришга мурожаат қилишди маҳалладагилар. Фойдаси бўлмади".#ozodlik#uzbekistan#sizdantelegram#toshkent#olmazor\nOzodlik Radiosi 12.11.2017 16:17\nСамарқандда 10-11 ноябрь кунлари Марказий Осиёда ҳамкорлик ва хавфсизликни таъминлаш масалаларига бағишланган халқаро анжуман якунланди. Анжумандан сў…\nАнжуманда Ўзбекистон, Туркманистон ва Қозоғистон ўртасида уч давлат чегарасидаги туташган нуқталарни аниқлаш ва бу ҳудудларда давлат чегарасини делимитация қилишга қаратилган уч томонлама шартнома имзоланди. Ушбу шартнома ратификация ёрлиқлари алмашилган кундан бошлаб кучга киради. "Бугунги учрашув, музокаралардан сўнг давлатларимиз бир-бирини янада яхшироқ тушуна бошладилар. Буларнинг барчаси, шубҳасизки, Марказий Осиё давлатларининг янги сиёсий харитасини ҳосил қилди. Самарқандда ҳақиқатда тарихий воқеа юз берди", дея иқтибос келтирди Ташқи ишлар вазири Абдулазиз Комиловдан Sputnik нашри.\nOzodlik Radiosi 15.11.2017 15:34\n"Мен сизларга собиқ "UzGazOil" ҳозирги "Uzbekneftegaz" гапираётган ва қилаётган ёлғонлари ҳақида гапирмоқчиман. Ишчиларини ҳали ҳам алдамоқда, ҳали ҳа…\nЎша "UzGazOil" пайтидаги майда товламачилик, алдов ва ишчиларнинг ҳаққини ейиш давом этмоқда. 1 ойда 240 соат ишлатиб, 700 минг сўм ойлик бермоқда. Ўзи 160 соатли иш куни ведомостга ёзилади. Шу боис "Uzbekneftegaz"нинг иш сифати жуда паст. Ишчилари ноилож сабр қилиб ишлашмоқда. Яна энг ёмони "Uzbekneftegaz" АЁҚШлари иўчиларини 1,5 ойдан бери пахтага жўнатади. "Бормасанг, бўшайсан", деб қўрқитади. "План қилмасанг, бўшайсан", деб қўрқитаётгани сабаб бечора ходимлар ўз ёнидан 10 кунлаб ҳаражат қилиб келмоқда".#ozodlik#uzbekistan\nOzodlik Radiosi 13.11.2017 15:20\nЕвропа Иттифоқида ишсизлик даражаси энг паст бўлган Чехия ҳукумати маҳаллий аҳолидан талабгор чиқмаëтган ишларга ўзбекистонликларни жалб қилиш таклифи…\nЧехия Ташқи ишлар вазирлиги консуллик ишлари бўйича бўлими расмийси Озодлик билан микрофонсиз суҳбатда бу таклиф ташаббусчиси Саноат ва савдо вазирлиги ва Савдо палатаси экани ва унинг қабул қилиниш-қилинмаслиги мамлакатда қачон янги ҳукумат ташкил этилишига боғлиқлигини билдирди. (Чехияда 20-21 октябрь кунлари бўлиб ўтган парламент сайловларида ғолиб бўлган АНО партияси коалицион ҳукумат тузиш бўйича бошқа партиялар билан музокара олиб бормоқда¸ аммо парламентга ўтган бошқа партиялар АНО билан бирга ишлашни рад этаëтгани боис¸ янги ҳукуматнинг қачон тузилиб¸ қачон иш бошлаши мавҳум қолмоқда.) “Агар сиз Прагада ҳукумат қачон тузилиб¸ қачон иш бошлашини айтсангиз¸ мен ҳам сизга “Режим Ўзбекистон” дастурининг қачон иш бошлаши мумкинлигини айтаман"¸ дея ҳазиллашди Ташқи ишлар вазирлиги мулозими.\nБу суҳбатдошга кўра¸ украиналикларга жорий этилган дастурни ("Режим Украина") давом эттирувчи мазкур ташаббус Ўзбекистон¸ Монголия ва въетнамликларга маҳаллий меҳнат бозорида очиқ қолаëтган ишларда ишлаш учун рухсат беришни кўзда тутади. “Бу асосан¸ махсус малака талаб қилмайдиган ишлар бўлади. Малакали ишларга кетиш учун алоҳида “Кўк карта” дастури бор"¸ дейди Ташқи ишлар вазирлиги расмийси. “Режим Ўзбекистон” қандай ишлайди?\nOzodlik Radiosi 14.11.2017 15:36\nКонституциявий тузумни ағдаришга уринганликда айбланаётган журналист Бобомурод Абдуллаев ҳибсга олинганидан бир ярим ой ўтиб илк бор адвокати билан уч…\nЎзбекистон Мустақил инсон ҳуқуқлари ташаббус гуруҳи раҳбари Сурьат Икромовнинг айтишича, бир кун аввал Миллий хавфсизлик хизмати ходимлари Орифжоновга қўққисдан қўнғироқ қилиб, унга Бобомурод Абдуллаев билан учрашиш изни берилганини айтишган: - Мен ҳозиргина адвокати билан гаплашдим, унга қўққисдан қўнғироқ қилиб, келинг, дейишибди. Бориб Бобомурод Абдуллаевни кўриб чиқибди, ҳеч қанақа қийноқ белгилари йўқ, дейди. Абдуллаев ҳам шикояти йўқлигини айтибди. Ҳозирча бор гап шу, - деди Суръат Икромов 14 ноябрь куни Озодлик билан суҳбатда.\nOzodlik Radiosi 16.11.2017 14:07\n"Тошкентдаги 90автобусида кўпчилик талаба, ўқувчи, ўқитувчи ва шу автобус йўналишида жойлашган корхоналар ходимлари юришади. Эрталаб жуда тиқилинч саб…\n"Тошкентдаги 90автобусида кўпчилик талаба, ўқувчи, ўқитувчи ва шу автобус йўналишида жойлашган корхоналар ходимлари юришади. Эрталаб жуда тиқилинч сабаб қанчадан қанча одам бу автобусга чиқа олмайди. Автобус ҳар 10 дақиқада юриши керак.\nБу автобус хусусий корхонага тегишли бўлгани учун ҳар хил ногиронлик ҳужжатлари, ойлик чипталари ўтмайди. Муаммони ҳал қилиш учун шу йўналишдаги автокорхона автобуслари давлат корхонаси бўлган "Тошшаҳартрансхизмат"га ўтказилса, мақсадга мувофиқ бўлар эди. Шунча йўловчиларнинг муаммолари ҳал қилинган, ҳамда шунча фойда давлатимиз бюджетини бойитган бўларди". #ozodlik#uzbekistan#Toshkent#avtobus#sizdantelegram\nOzodlik Radiosi 16.11.2017 08:44\nЎзбекистонда жиноят содир этганларнинг 16 мингдан кўпроғи ёки ҳар тўрттадан биттаси ишсиз. Бу ҳақда 15 ноябрь куни президент Мирзиёев иштирокида жиноя…\nЙиғилишда таъкидланишича,профилактика инспекторлари тизими фаолиятини жонлантиришга қаратилган тадбирлар “жорий йилнинг 10 ойи мобайнида умумий жиноятлар сони ўтган йилнинг шу даврига нисбатан 14 фоизга, шундан талончилик 16 фоизга, босқинчилик – 19 фоизга, қотиллик – 21 фоизга, товламачилик – 22 фоизга, безорилик – 34 фоизга камайишига эришилди”. Расмий хабарда билдирилишича, аёллар ўртасида жиноят содир этиш ҳолатлари 16 фоизга, ёшлар ўртасида 14 фоизга, вояга етмаганлар ўртасида 17 фоизга камайди.\nМаълум қилинишича, ўтган 10 ойда 8 мингга яқин йўл-транспорт ҳодисаси содир этилган ва бунинг оқибатида 2 минг 31 одам ҳалок бўлган, 7 минг 622 одам жароҳатланган. Бу ҳодисаларнинг асосий сабаби йўл ҳаракати қоидаларига риоя қилиш маданиятининг сустилигида экани таъкидланди.#ozodlik#uzbekistan\nOzodlik Radiosi 15.11.2017 11:13\nЎзбекистоннинг хориждаги консулхоналари томонидан 2017 йилнинг 9 ойи ичида хорижликларга 224 мингдан ортиқроқ виза берилди.\nЎзбекистон Ташқи ишл…\nЎзбекистон Ташқи ишлар вазирлигининг маълум қилишича, визаларнинг 96 минг 752 таси сайёҳларга, 32 минг 898таси бизнесменларга берилган. 2016 йилга нисбатан сайёҳларга берилган виза миқдори 24 фоизга, бизнесменларга берилган виза 27 фоизга кўп бўлган.\nХабарда таъкидланишича, энг кўп консуллик ҳуқуқий ҳаракатлар Тожикистондаги консулхона томонидан амалга оширилган ва унинг сони 55 минг 938тани ташкил қилган.\nКейинги ўринларни Россия (25 866), Туркманистон (17 005), Қозоғистон (16 381), Жанубий Корея (13 874), Германия (13 376), Хитой (12 603) ва Ҳиндистон (11 925)даги консулхоналар эгаллади.#ozodlik#uzbekistan#viza#tajikistan#Tojikiston\nOzodlik Radiosi 16.11.2017 14:31\n"Сизларга бир кичик муаммо билан мурожаат қилмоқдамиз. Биз Қарши шаҳар Пахтазор туманида яшовчи хотин-қизлар шуни ёзиб маълум қиламизки, бир бойвачча …\nOzodlik Radiosi 15.11.2017 15:53\n"Navoiyazot" пахта термаяпти, ўтин йиғмоқда. Шуни одамлар биладими ўзи? Пахта умуман йўқ, лекин биз ишчилар ҳамон даладамиз. Биз Навоий вилоят, Хатирч…\n"Navoiyazot" пахта термаяпти, ўтин йиғмоқда. Шуни одамлар биладими ўзи? Пахта умуман йўқ, лекин биз ишчилар ҳамон даладамиз. Биз Навоий вилоят, Хатирчи туманида ётоқда. Тайинли овқат йўқ. Илтимос, жуда қийналиб кетдик". #ozodlik#uzbekistan#paxta2017#paxta#paxtagram#navoiyazot\nOzodlik Radiosi 13.11.2017 10:50\nҚирғизистон Республикаси Ташқи ишлар вазири Эрлан Абдилдаев ўзбек-қирғиз чегара ҳудудларидаги ҳолатга баҳо бериб, «чегарадаги вазиятни тартибга келтир…\nБу ҳақда kun.uz сайти хабар қилди. «Очиғи, умумий чегарадаги вазият аввалгидан анча яхши ҳолатга келди. Андижон вилоятига туташ Ўш шаҳрида яшовчи қардош халқлар қайта фаоллаштирилган чегара назорат пунктидан фойдаланмоқда. Фарғона тумани Водил ҚФЙда жойлашган чегара назорат пунктидаги вазият шарқдагидан сал фарқ қилмоқда. Албатта, аҳоли гавжум ва икки давлатда истиқомат қилувчи қариндошлар бир-бирининг яхши кунларида дийдор кўришишни истайди», дейди вазир.\nАйни пайтда Фарғона вилояти, Фарғона тумани маркази ҳисобланмиш Водилда 85 мингдан зиёд аҳоли истиқомат қилади. Ҳудуд жануб ва жануб-шарқдан томондан Қирғизистон Республикаси билан чегарадош бўлиб, у орқали Шоҳимардон ҳудудига ўтилади. Таъкидлаш жоизки, Шоҳимардон йилнинг илиқ кунлари водий бўйлаб аҳоли энг гавжум сайёҳлик марказига айланади.#ozodlik#uzbekistan#kyrgyzstan\nOzodlik Radiosi 17.11.2017 08:33\nЎзбекистонда 2018 йил 1 январдан бошлаб истеъмол қилинадиган ичимлик суви ва оқовалар учун олдиндан юз фоиз ҳақ тўлаш жорий этилади. Президент бу бора…\nЎзбекистонда 2018 йил 1 январдан бошлаб истеъмол қилинадиган ичимлик суви ва оқовалар учун олдиндан юз фоиз ҳақ тўлаш жорий этилади. Президент бу борадаги қарорни 16 ноябрь куни имзолади.\nҲужжатдан маълум бўлишича, аввалдан ҳақ тўламагани учун сув тизимидан узиб қўйилган истеъмолчи тизимга қайта уланса, энг кам ойлик иш ҳақининг 2 баробаридан 10 баробаригача ҳақ тўлайди. “Ҳужжат республика аҳолисини барқарор равишда сув билан таъминлашни хавф остига қўйган вазият пайдо бўлгани, шунингдек, вазиятни яхшилаш учун тезкор чора-тадбирлар кўриш зарурати ҳисобга олинган ҳолда қабул қилинди”, дейилади президент қарорига берилган расмий шарҳда.\nИчимлик суви ва оқовалар учун ҳақни истеъмолчилардан ундириш Бош прокуратура қошидаги Мажбурий ижро бюроси томонидан амалга оширилади. Шу муносабат билан қарорда “Сувоқова” ва “Сувсоз” давлат унитар корхоналаридаги назоратчилар штат бирликлари қисқартирилади.#ozodlik#uzbekistan\nOzodlik Radiosi 17.11.2017 15:45\nТошкентнинг Эски шаҳар қисмидаги Ҳазрати Имом масжиди атрофидаги хонадон эгалари уйлари бузилиши ва кўпқаватли уйларга кўчирилиши ҳақида огоҳлантириш …\nТошкентнинг Эски шаҳар қисмидаги Зарқайнар кўчасида яшовчи Муяссар опа уйи бузилиши ҳақида Олмазор тумани ҳокимиятидан ноябрь ойи бошида огоҳлантириш хати олганини Озодликка айтди. - Хат ҳам олдик, хокимиятдан ҳам келишди. “Бўшатинглар”, дейишяпти. “Ё домга кўчасизлар, домда яшашни хоҳламасангизлар товон пули бермиз, шу пулга уй қурасизлар ё сотиб оласизлар”, деяпти. Дом Сергелида экан. Биз унамадик. "Ё марказдан дом берасизлар ёки бузилган ховлимизнинг ўрнига ховли берасизлар", деяпмиз. Бошқа қўшнилар ҳам кўнмаяпти, жуда норози бўлиб туришибди, - дейди Муяссар опа.\nТошкент шаҳар ҳокимлигининг Архитектура ва қурилиш бошқармаси мулозимларидан бири Озодлик билан суҳбатда Эски шаҳарнинг Ҳазрати Имом масжиди атрофидаги уйлар Ислом тараққиёт маркази қурилиши учун ер очиш мақсадида бузилиши ва огоҳлантириш хати олганлар ҳозирдан кўчиш ҳаракатини бошлаши кераклигини айтди. - Ҳозирча масжид атрофидаги уйлар бузиляпти. Зарқайнар қўчасининг 13 ва 14-тупикларидаги уйлар аллақачон бузиляпти. Уларга Сергелида қурилаётган янги домлардан уйлар берилди. Домда яшашни хоҳламаганларга уйини квадрат метрига қараб товон пуллари таклиф этилмоқда. Биринчи босқичда Ҳазрати Имом масжиди атрофидаги уйлар бузилади. Огоҳлантириш хатлари олган уй эгалари ҳозирдан ҳаракатини бошлаши керак, бульдозер солинган пайт қистовга тушиб қолмасликлари учун улар олдиндан огоҳлантириляпти, - деди Тошкент шаҳар ҳокимлигининг Архитектура ва қурилиш бошқармаси мулозими.


"Барселона" Бельериннинг ўрнига зўр футболчи топди\n27 март, 2017, 16:30\nАнчадан буён "Арсенал" ҳимоячиси Эктор Бельеринни ортга қайтаришга уринган "Барселона" раҳбарлари бу фикридан воз кечди. Бунга сабаб қилиб Лондон клуби ёш футболчисидан айрилишни истамагани ва ўта катта миқдорди трансфер суммаси талаб қилгани кўрсатилмоқда.\nЛекин "Барселона" ёзда ўнг қанот ҳимоячисини олишга мажбур. Даниэль Алвес кетганидан убуён бу позицияни ёпадиган ҳимоячи топилмаяпти. Шунинг учун ҳам каталонияликлар "Валенсия"нинг португалиялик ҳимоячиси Жоау Канселуни олишни мақсад қилди.\nКанселунинг трансфер нархи 20 миллион еврога баҳоланмоқда. Бу футболчи жорий мавсумда Ла лигада 27 та учрашувда ўйнади.


Mart oyining yakunlari bo‘yicha Beeline‘ning call-markaziga kelib tushgan so‘rovlarning ommabop reytingi » Скачать музыку бесплатно новинки музыки 2016-2017\nMart oyining yakunlari bo‘yicha Beeline‘ning call-markaziga kelib tushgan so‘rovlarning ommabop reytingi\nКомментариев: 0 Просмотров: 295 Дата: 15-04-2016, 18:34 Beeline март ойининг натижаларига кўра абонентларнинг cаll-марказига сўровларининг оммабоп рейтингини тақдим этмоқда.Мижозларнинг энг кўп такрорланган мурожаатлари балансга оид бўлга саволлар: ҳаражатларни қандай қилиб такомиллаштириш, шахсий кабинет орқали балансни текшириш. Иккинчи ўринда – мобил интернет бўйича маълумотлар: GPRS созлаш усуллари ва интернет-пакетларни ёқиш. Оммабоплиги бўйича учинчи ўриндаги сўров – хизматларни ёқиш ва ўчириш бўйича кодлар ҳақида маълумот, Beeline тариф режаларини ўзгартириш. Рейтингнинг тўртинчи поғонасида – Beeline‘нинг контент-хизматлари бўйича сўровлар. Бешинчи ўринда – янги ҳизматлар бўйича маслаҳатлар.Эслатиб ўтамиз, 0611 бепул рақамдан ташқари, компания абонентлари “Онлайн-маслаҳатчи” www.0611.beeline.uz ноёб чатдан ҳам фойдаланишлари мумкин. Интернет сервислар орқали хизмат кўрсатилиши учун 0611@beeline.uz электрон манзилига мактуб йўллаш, ёки +998901850055 рақами бўйича Telegram мессенжери орқали операторга мурожаат этиш мумкин.


Саҳифа 4 дан 32\n27 авг 2019, 06:18\nМавзу: Ўзгара олмаяпман\nВаалайкум ассалом. Сиз аслида ундай аёл эмассиз. Шунчаки сиздаги бу ҳолат тушкунлик, холос. Турмуш ўртоғингиз устингизга хотин олганига бу тушкунлик янада ортиб кетган. Аммо шу ҳақда ўйлаб кўрганмисиз, нима учун турмуш ўртоғингиз сизга уйланган? Демак яхши хислатларингиз, яхши томонларингиз кўпки, ...\n22 авг 2019, 16:14\nМавзу: Эрингнинг ёмон кўрган хотини бўлсанг\nЖавоб: Эрингнинг ёмон кўрган хотини бўлсанг\nВаалайкум ассалом. Аввалом бор ўз мактубингизнинг бир қаторига эътибор қилинг. «Вақтингизни аямай мендай яхшиликка арзимайдиган одамга жавоб йўллаётганиз учун раҳмат». Сизда ўзингизни камситиш бор. Нега ундай қиласиз? Нима учун ўзингизни қадрламаяпсиз? Бошқалардан қандай кам жойингиз бор? Аслида ҳа...\nМавзу: Қизғониш туфайли ўғлимнинг келинимга туҳмат ва гумонлари\nВаалайкум ассалом. Ўғлингизда невростения касаллиги борга ўхшаяпти. Яхшиси ўғлингизни психоневролог кўригига олиб борганингиз маъқул. Чунки ҳар қандай неврологик касаллик ўзида психосоматик компонентни мужассам этади, яъни ички дискомфорт, хавотир, қўрқув, дисфория (ўта кучли даражада кайфият т...


23 Май 18:49\nTEHRAN. Kazinform - Эрон ва Қозоғистон транспорт ва логистика соҳасидаги муҳим минтақавий марказларга айланиши мумкин. Бу ҳақда ҚР Бош вазир ўринбосари – савдо ва интеграция вазири Бақит Султановнинг Эрон Ислом Республикаси биринчи Вице-президенти Мохаммад Мохбер билан учрашуви чоғида маълум қилинди, дея хабар беради Kazinform.\nҲукуматнинг матбуот хизмати хабарига кўра, Қозоғистон делегацияси Теҳронда Эрон Ислом Республикаси раҳбарияти билан икки давлат ўртасидаги савдо-иқтисодий ҳамкорликни кенгайтириш ва транзит салоҳиятини фаоллаштириш бўйича музокаралар ўтказди.\nЭрон Ислом Республикаси биринчи Вице-президенти Мохаммад Мохбер билан музокаралар чоғида Қозоғистон томони Эрон орқали «Шимоли-Жанубий» йўналишида, сўнгра Форс кўрфази, Жанубий Осиё мамлакатларига ва бошқа минтақаларга, жумладан мультимодал юк ташишдан фойдаланишдан манфаатдорлигини яна бир бор тасдиқлади. Қозоғистон-Эрон транспорт ҳамкорлигини кенгайтириш муҳимлиги ҳақида гапирар экан, Эрон томони транспорт-логистика соҳасидаги ҳамкорликни ривожлантириш бўйича музокаралар самарали эканлигини қайд этди. Эроннинг биринчи Вице-президенти Мохбернинг қайд этишича, бу мақсадларга эришиш Эрон ва Қозоғистонни муҳим минтақавий марказларга айлантириши мумкин.\nҲар икки томон ҳам сўнгги йилларда товар айирбошлаш ҳажмининг ўсишида ижобий тенденция кузатилаётганини қайд этди. Шу билан бирга, Эрон билан савдо бўйича жорий халқаро чекловлар остида салоҳият муҳимлигича қолмоқда. Масалан, озиқ-овқат саноати соҳасида Қозоғистон дон, қандолат ва ун маҳсулотлари, гўшт ва гўшт маҳсулотлари, шунингдек, бошқа чорвачилик маҳсулотлари экспортини оширишга тайёр. Айни пайтда Қозоғистонда Эрон мева-сабзавотларига талаб ҳам бор.\nМузокаралар чоғида саноат кооперацияси соҳасида ҳамкорликни кенгайтириш масалалари ҳам муҳокама қилинди. Қишлоқ хўжалиги маҳсулотларини қайта ишлаш соҳасида қўшма лойиҳалар, масалан, қишлоқ хўжалиги хомашёсини қайта ишлаш лойиҳаларини амалга ошириш учун катта имкониятлар мавжудлиги таъкидланди.\nБундан ташқари, савдо, қишлоқ хўжалиги, соғлиқни сақлаш, нефт, транспорт ва шаҳарсозлик вазирликларида, шунингдек, темир йўл бошқармаси, Миллий банк, Миллий нефт компанияси, Савдо-саноат палатаси ва айрим вилоятлар раҳбарлари билан учрашувлар ўтказилди.\nЭслатиб ўтамиз, Қозоғистонда Эрон сармоядорлари иштирокида гўштни қайта ишлаш корхонаси қуриш, ёғли ўсимликларни қайта ишлаш, ғалла йиғиш машиналарини йиғиш ва бошқа лойиҳалар муваффақиятли амалга оширилди.\nЭрон томони савдо миссиялари, маҳсулотлар кўргазмалари ва ютуқлар алмашинуви икки давлат хусусий сектори ва тадбиркорлари ўртасидаги ҳамкорликни кенгайтиришга хизмат қилишини қайд этди.\nҚР Миллий мудофаа университетида Эрон ҳарбий санъати бўйича аудитория очилди\n#Халқаро алоқалар #Дипломатия\nАшхободда Каспий бўйи давлатларининг ҳамкорлик масалалари муҳокама қилинди\nҚозоғистоннинг Хитойдаги элчихонаси махсус мобил иловани ишга туширди\nҚозоғистон Жанубий Кореянинг АЭС қуриш тажрибасини кўриб чиқмоқда\nЎзбекистон Халқаро Туркий академияда кузатувчи мақомига эга бўлди\nЎзбекистоннинг Хива шаҳри – 2024 йил Ислом дунёсининг туризм пойтахти бўлди\nҚозоғистоннинг биринчи ракеткаси Уимблдоннинг иккинчи босқичига чиқди\nИслом давлатларининг 2023 йил учун маънавий туризм маркази танланди\nБу йил Қозоғистонда пойтахт куни қандай нишонланади\nҚирғизистон суди Алмазбек Атамбаевни оқлади\nАstana Finanse Days: Бу йил Қозоғистоннинг Европа Иттифоқи мамлакатлари билан савдо айланмаси 50 фоизга ошди.\nСолиқ қонунчилигини асосий параметрлар бўйича барқарорлаштириш зарур – ҚР Мажилиси раиси\nҚозоғистон норезидентлар учун барча солиқ имтиёзларини истисно қилади\nАлмати аҳолиси сўнгги 10 йилда ярим миллион кишига ошган\n#Ислом ҳамкорлик ташкилоти


2000 йилдан буён дунё бўйича муҳожирларнинг сони 49 фоизга ўсди\n2000 йилдан буён дунё бўйича муҳожирларнинг...\n12.01.2018 10:12 0 166\n2000 йилдан бери дунёдаги муҳожирлар сони 49 фоизга ўсди, бу аҳолининг табиий ўсишидан икки баробар ортиқ. Мазкур кўрсаткич 23 фоизни ташкил этади ва келажакда одамлар ҳаракатининг миқёси фақат ўсади. Бу ҳақда БМТ бош котиби Антониу Гутерриш ҳисоботида эълон қилинди, дея ёзмоқда «ТАСС».\nГутерриш Халқаро миграция ташкилотининг маълумотларига кўра, ҳозирги кунда дунёда 258 миллионга яқин муҳожир мавжуд эканини эсга олди. «БМТ ҳисоб-китобларига кўра, 2000 йилдан бери мигрантларнинг умумий сони 49 фоизга ўсди ва аҳолининг табиий ўсиши 23 фоизни ташкил этди. Натижада, миграциянинг дунё аҳолиси сонидаги улуши 2,8 фоиздан 3,4 фоизгача ошди. Иқлим ўзгаришининг таъсири ва шу каби бошқа омиллар билан биргаликда демографик тенденциялар келажакда миграцияни янада оширади», дейди бош котиб.\nУ БМТнинг 2018 йил учун устувор йўналишдаги асосий вазифаси сифатида хавфсиз, тартибли ва мунтазам равишда кўчиб ўтиш бўйича глобал келишув қабул қилинишини таъкидлади. Унинг сўзларига қаранганда, мазкур тушунчадан келиб чиқадиган таваккалчиликларни камайтиришга муккасидан кетиш ўрнига миграциядан имкони борича манфаатли фойдаланиш, ҳозирги пайтда халқаро ҳамжамият олдида турган муҳим масалалардан ҳисобланади.\n— Давлатлар халқаро ҳуқуқнинг турли соҳаларида, шу жумладан, инсон ҳуқуқлари соҳасида асосий воситалар ва стандартларни яратиш ва яқин ўтмишда бир неча декларация ва келишувларни қабул қилиш билан боғлиқ кўплаб мажбуриятларни олди. Сиёсий қарорлар қабул қилиш тезлиги кўпинча аъзо давлатларнинг амбицияларига мос келмайди. Шартнома бу бўшлиқни бартараф этиш учун имкониятдир, — деди Бош котиб.\nмуҳожир БМТ Антониу Гутерриш


ЎзА - Афғонистон, Қирғизистон, Тожикистон, Туркманистон, Эрон ва Япония давлатларидан Андижонга бобуршунос олимлар келди\n14.02.2018 18:39 Чоп этиш версияси\nВилоят марказидаги "Боғи Бобур" истироҳат боғидаги "Бобур ва жаҳон маданияти" музейида Бобур ва бобурийлар ижодини ўрганиш ва тарғиб этиш масалаларига бағишланган илмий анжуман бўлиб ўтди.\nАнжуманда Бобур номидаги халқаро жамоат фонди, бобуршунос олимлар томонидан Бобур ва бобурийлар ҳаёти, ижодий меросини ўрганиш, тарғиб этиш борасида олиб борилаётган ишлар хусусида таниқли олим ва ижодкорларнинг маърузалари тингланди. Шунингдек, Фонд ташаббуси билан чоп этилган “Мубаййин” насрий баёни”, “Рисолаи Волидия”. Унинг назмий таржимаси ва шарҳи”, “Шамолларда учган нидолар” номли китоблар тақдимоти ўтказилди.\nТадбирда Афғонистон, Қирғизистон, Тожикистон, Туркманистон, Эрон ва Япония давлатларидан келган бобуршунос олимлар ҳам иштирок этди.\n– Ўзбекистонда жаҳон илм-фани тараққиётига улкан ҳисса қўшган улуғ алломалар ҳаёти ва ижодини ўрганиш, кенг тарғиб қилиш борасидаги ишлар давлат сиёсати даражасида олиб борилаётганига ҳавасим келди, – дейди Токио санъат университети профессори Куме Шого. – “Бобурнома” асари япониялик таниқли бобуршунос олим, профессор Эйже Моно томонидан япон тилига таржима қилинган. Ушбу асарни ўқиб чиқиб, Бобур юртига бўлган қизиқишим ортди. Ана шу қизиқиш туфайли бугун Ўзбекистонга, хусусан, Андижонга келдим. Юртингиз менда фақат илиқ таассуротлар қолдираяпти. Айниқса, Осиё илм-фани, Ҳиндистон тараққиёти ва ривожига салмоқли ҳисса қўшган шоир, олим ва давлат арбоби Заҳириддин Муҳаммад Бобурга Ўзбекистон заминида кўрсатилаётган ҳурмат халқингизнинг шу юртдан етишиб чиққан буюк тарихий шахсларга юксак эҳтиромининг ёрқин намунасидир.


Қозоғистонда Мухтор Аблязовнинг ҳибсга олинишига турфа муносабат - BBC News O'zbek\nҚозоғистонда Мухтор Аблязовнинг ҳибсга олинишига турфа муносабат\nImage caption Мухтор Аблязов Франсада Чоршанба куни ҳибсга олинган\nҚозоғистонлик олигарх ва мухолифатчи Мухтар Аблязовнинг Францияда қўлга олиниши га Қозоғистонда турли муносабат янграмоқда. Қозоқ прокуратураси Аблязовга очилган жиноят ишини тергов қилиш давом этаётганини айтса, бир гуруҳ қозоғистонлик фаоллар Франция элчихонаси олдида чиқиш қилиб Аблязовни Қозоғистонга юбормасликни талаб қилмоқда. Кузатувчилар мухолифатнинг фаол дастакчиси бўлган Аблязовнинг ушланиши мухолифат гуруҳлари ва матбуотига жиддий зарба бўлишини тахмин қилишмоқда.\nОлма отадаги бир гуруҳ фаоллар Франция элчихонаси олдига йиғилишди. Уларнинг бош талаби Франциядан қўлга олинган Мухтар Аблязовни Қозоғистон ёки бошқа собиқ Иттифоқ давлатларига экстрадиция қилмаслик.\nЙиғилганлар Франция президенти Франсуа Олландга мактуб билан мурожаат қилиб Қозоғистондаги сиёсий тузимдан огоҳ этишган ва Аблязовни юбормасликни сўрашган.\n“Руҳ билан тил” клуби раҳбари Жанпўлат Мамай Мухтар Аблязовнинг қўлга олиниш масаласи қачон бўлса ҳам кутилаётгани айтади.\n“Аблязовни қўлга олиш учун Оқўрданинг буюртмаси билан Россия махсус кучлари ҳам қўшилди. Аблязов биринчи рақамли душман бўлгани учун расмий Остона унинг ушланиши учун на кучини ва на маблағини аяди. Унинг қўлга олиниши қонуний жараён. Мен шахсан Аблязов билан таниш эмасман. Аммо унинг қўлга олиниши сиёсий буюртма саналади. Аблязовнинг Қозоғистонга экстрадиция қилинишига қатъий қаршиман. Чунки Қозоғистонда эркин суд ва адолат йўқ”, - дейди Жанпўлат Мамай.\nSerikjan Mambetalin, muxolifatchi\nMuxolifat keskin zaiflashadi. Hukumat istagan islohatlari va o‘zgarishlarni amalga oshirishi mumkin. O‘zining yakuniy pallasiga kirib borayotgan merosxo‘r operatsiyasini to‘siqlarsiz bitirib olishi mumkin\nЖанпўлат Мамайга кўра Аблязов нисбатан қўйилаётган миллиардлаб долларни ўмариш айблови бўйича маҳкама бўлиши керак. Бироқ фақат Қозоғистонда эмас.\nСиёсатчи Серикжан Мамбеталин Мухтар Аблязов мухолифатнинг бир қисмини молиялаштириб турганини ва мустақил ОАВ тизимини яратганини айтади.\n“Мухолифат кескин заифлашади. Ҳукумат истаган ислоҳатлари ва ўзгаришларни амалга ошириши мумкин. Ўзининг якуний палласига кириб бораётган меросхўр операциясини тўсиқларсиз битириб олиши мумкин”, - дейди Серикжан Мамбеталин.\nМамбеталин жанобларига кўра ҳозирги ҳукумат ўта кучли ва ривожланган давлатлардан маслаҳатчиларни сотиб олишдан тортиб, давлат раҳбарларигача сотиб олиш қурбига эга. Шунингдек мавжуд мухолифат ўта заиф, Аблязовнинг қамоққа олиниши эса уни янада сочиб юборади.\nМухолифатчи Амиржан Қўсанов Аблязов бир қисм мухолифатни пул билан таъминлаб турганини ва қолган мухолифат қаршилик кўрсатишда давом этаверишини айтади.\n“Албатта, Аблязов “Олға” партияси ва мустақил ОАВ олдида маълум мажбуриятларни бажарди, молиявий жиҳатдан ёрдам берди. Лекин у бутун мухолифатни таъминлагани йўқ. Унинг йўқлиги мухолифатга сезиларли йўқотиш бўлиши мумкин. Аммо бу йўқ бўлиш дегани эмас. Қозоғистон мухолифати Мухтар Аблязовгача ҳам бўлган, унинг даврида ҳам мавжуд ва мухолифат Аблязовсиз ҳам яшаши мумкин. Бу гаплар фақат унга эмас, ҳаммамизга тегишли. Битта одам Қозоғистондаги барча мухолифатнинг тақдирини ҳал қилади, демаслик керак”, - дейди Амиржан Қўсанов.\nАблязов ўтган йили Британия маҳкамаси тарафидан 22 ойга қамалиши ҳукмидан сўнг Британияни махфий равишда тарк этган эди.\nҚозоғистоннинг энг бадавлат инсонларидан ҳисобланган Мухтор Аблязов 2009 йили ўз банкининг давлат тарафидан мусодара этилиши натижасида ўз юртидан қочган эди.\n2011 йили Британия унга сиёсий қочқин мақомини берди.\nҚозоғистон уни давлат маблағларини ўмаришда айблаб келади.\nАблязов бу айбловларни рад этиб, улар сиёсий тусга эга дейди.


Беларус президенти Александр Лукашенко Хитойга уч кунлик сафарини бошлади ва бугун Хитой Халқ Республикаси раиси Ху Тзинтао билан учрашди.\nТомонлар савдо¸ сайëҳлик ҳамда таълим соҳасида ҳамкорлик қилиш ҳақидаги келишувини имзолади.\nХитой рахбари Александр Лукашенконинг Пекин ва Минск муносабатларини ривожланитиришда катта ҳисса қўшаëтганлигини алоҳида таъкидлади.\nБугун эрталаб Лукашенко Пекиндаги Фазовий технология академияси билан танишди.\nХитойга оид бошқа хабарда Европанинг самолëт ишлаб чиқарувчи Аэробус компанияси Пекин билан 10 миллиард долларлик шартнома тузгани хабар қилинади.\nШартномага кўра¸ завод Хитойни 150та йўловчи самолëт билан таъминлайди.\nБу ҳақдаги келишув Хитой ҳукумати раҳбари Уэн Жибаонинг Францияга қилган сафари давомида имзоланди.


ТИЛСИЗ ЁВ - AmuNews.uz - энг сўнгги янгиликлар\nЁнғин – тилсиз ёв. Бундай офат натижасида қанча-қанча одамлар бошпанасиз қолади, саломатлигини йўқотади, айрим ҳолларда эса ҳаётдан бевақт кўз юмади.\nТуман ички ишлар бўлимининг ёнғин хавфсизлиги бўлинмаси ходимлари муассаса, корхона ва ташкилотларда, овул ва маҳаллаларда ҳамда ўқув муассасаларида аҳоли билан учрашувлар ўтказиб, ёнғин келиб чиқишининг олдини олиш бўйича тушунтириш ва тарғибот ишларини олиб бормоқдалар.\nЖорий йилнинг ўтган 3 ойи давомида туманимиз бўйича 10 та ёнғин ходисаси кузатилган бўлиб, шуларнинг барчаси аҳоли турар жойларида содир бўлган. Ёнғинлар аҳолига 8 миллион 705 минг сўмлик моддий зарар етказган.\n2013 йилнинг ўтган даврида бўлинма ходимлари томонидан 84 та объектнинг ёнғин хавфсизлиги ҳолати ўрганиб чиқилиб, ёнғин хавфсизлиги талабларига риоя қилмаган 51 нафар фуқаролар ва мансабдор шахсларга 2 миллин 400 минг сўмга яқин миқдорда жарималар солинган.


ЯНГИ ҚОНУН ЛОЙИҲАСИ - Ўзбекистон овози газетаси\nунга қандай зарурат бор?\nҲар бир одам қулай атроф-муҳит шароитларига эга бўлишга ҳақли. 1992 йилда қабул қилинган «Давлат санитария назорати тўғрисида»ги Ўзбекистон Республикаси қонунининг 4-моддасида шундай деб кафолатланган. Мазкур қонунга мувофиқ мамлакатимизда санитария-эпидемия масалаларида хотиржамлик ва хавфсизликни таъминлаш, фуқароларнинг бу борадаги ҳуқуқларини рўёбга чиқариш бўйича муҳим ишлар амалга ошириб келинмоқда. Лекин жорий йил 24 июль куни Олий Мажлис Қонунчилик палатаси Вазирлар Маҳкамаси томонидан киритилган санитария-эпидемиология масалаларига оид янги қонун лойиҳасини кўриб чиқди. Ушбу қонун лойиҳасида «Давлат санитария назорати тўғрисида»ги қонунни ўз кучини йўқотган, деб топиш ҳақидаги масала ҳам бор. Нега бундай бўлаяпти?..\n«Давлат санитария назорати тўғрисида»ги қонун бўла туриб, бу борада янги қонун қабул қилишга қандай зарурат туғилди? Бунинг асосий сабаблари нималардан иборат?\nБу саволларга Олий Мажлис Қонунчилик палатасидаги ЎзХДП фракцияси аъзоси Саттор Раҳматов қуйидагича жавоб берди:\n— «Соғлом бола йили» Давлат дастурида мамлакатимизда ҳар томонлама соғлом авлод вояга етиши учун шароит яратиш бош мақсад қилиб қўйилган. Ҳозир атроф-муҳит тез ўзгараяпти, касалликларнинг тури кўпайиб бораяпти. Ишлаб чиқариш, хизмат кўрсатиш кенгайгани сари маҳсулотлар ва хизматларнинг инсон учун хавфсизлигини таъминлаш, бу борада ҳуқуқий муносабатларни изчил тартибга солиш, ким нима учун жавобгарлигини аниқ белгилаб қўйиш зарурати юзага келди. «Давлат санитария назорати тўғрисида»ги қонунда бу масалалар тўлиқ қамраб олинмаган.\nЯнги қонун лойиҳасидаги муҳим жиҳатлардан бири аҳолининг санитария-эпидемиология масалаларида осойишталигини таъминлашда нафақат давлат органлари, балки фуқаролик жамияти институтлари, нодавлат нотижорат ташкилотлар, мулкчилик шаклидан қатъи назар, корхона-ташкилотлар, хусусий тадбиркорлик субъектлари, фуқаролар иштирок этади. Шунинг учун уларнинг ваколатлари ва мажбуриятлари белгилаб берилаяпти. Чунки санитария-эпидемиологик хотиржамлик давлат назорати билангина таъминланиши қийин. Бу бутун жамият олдидаги масъулиятли вазифа ҳисобланади. Мазкур жараёнда ҳар кимнинг ўз ўрни, иштироки ва ҳиссаси бўлиши мақсадга мувофиқ, деб ўйлайман.\nҚонун лойиҳаси мамлакатимизда санитария-эпидемиологик вазиятни барқарор сақлаш, аҳоли саломатлигини асраш ва турли юқумли касалликлар тарқалишининг олдини олиш чора-тадбирлари кўрилишини кафолатлайди.\nЎзХДП фракцияси аъзоларининг таъкидлашича, қонун лойиҳаси аҳолининг санитария-эпидемиология масалаларида осойишталигини таъминлаш тизимини мустаҳкамлашга хизмат қилади. Шунингдек, ижро этувчи органлар ва назорат қилувчи хизматларга кенг имконият беради.\nҚонун лойиҳасида меҳнат шароитларига қўйиладиган санитария-эпидемиологик талабларни аниқлаштириш назарда тутилмоқда. Унга кўра, иш берувчилар ишлаб чиқариш жароҳатларининг ва касб касалликларининг олдини олиш мақсадида ходимларга хавфсиз меҳнат шароити яратиб бериши, санитария-эпидемиология талабларига риоя этиши шартлиги белгилаб қўйилаяпти. Бу ҳозирда хусусий секторда меҳнат қилаётган фуқароларнинг ҳуқуқ ва манфаатларини таъминлашда муҳим аҳамият касб этади.\nЎзХДП фракцияси шуларни ҳисобга олиб, Қонунчилик палатасининг ялпи мажлисида қонун лойиҳасини биринчи ўқишда қўллаб-қувватлади. Энди масъул қўмита фракциялар ва депутатларнинг таклиф-мулоҳазалари асосида уни иккинчи ўқишда кўриб чиқиш учун тайёрлайди.\nҚонун лойиҳаси бўйича депутатлар қандай фикр ва таклифлар беради?.. Бу ҳақда жамоатчиликни албатта хабардор этиб боришга ҳаракат қиламиз.


Йиллардан бери хориждаги ўзбек мухолифати ва Андижон қочқинлари ЕИ ни Андижон фожиасини унутмасликка чорлаб келмоқдалар.\nМарказий Осиёда инсон ҳуқуқлари ташкилоти раҳбари Надежда Отаеванинг айтишича, Ўзбекистон раҳбари Европа Кенгаши таклифига кўра, 31 январ куни Брюсселга сафар қилади.\n- Бу ҳақда ЕИ ичкарисидаги ишончли манбадан маълумот олдик. Билишимизча, Каримов Европа Кенгаши таклифига биноан энергетика келишувини имзолаш учун шу ой охирида Брюсселга боради. Лекин муҳокамалар давомида бизни хавотирга солаётган Ўзбекистондаги инсон ҳуқуқлари аҳволи ва Андижон қирғинига оид масалаларнинг кўтарилиши кўзда тутилмаган, дейди Отаева.\nАгар президент Ислом Каримовнинг Брюсселга сафари амалга ошса, бу унинг Европа Иттифоқи пойтахтига 2005 йилги Андижон ҳодисаларидан кейинги биринчи ташрифи бўлади.\nҲозирча Озодлик боғланган Европа Кенгаши расмийлари Ислом Каримовнинг Брюсселга таклиф этилганини тасдиқлашмаяпти.\n- Бизда буни тасдиқловчи бирон маълумот йўқ, - деди Европа Кенгаши матбуот хизмати ходими.\nЎзбекистоннинг Брюсселдаги элчихонаси матбуот хизматидагилар ҳам бундай маълумотга эга эмасликларини айтишди.\n- Бу ҳозирча аниқмас. Бу ҳақда хабар йўқ бизда. Интернетда шунақа хабарларни кўрдик, лекин бизда буни тасдиқловчи маълумот йўқ, - деди Ўзбекистон элчихонаси ходими.\nМарказий Осиёда инсон ҳуқуқлари ташкилоти раҳбари Надежда Отаеванинг тахминича, Европа Иттифоқи расмийлари жамоатчилик нафратидан қўрқиб, Ислом Каримовнинг Брюсселга ташрифини ими-жимида амалга ошириш ниятида.\n- Афсуски, Европа Иттифоқи расмийлари бу ташриф ҳақидаги маълумотларнининг жамоатчиликка чиқиб кетмаслигига уринмоқда. Биз эса Европа жамоатчилиги эътиборини бунга жалб этамиз. "Оммавий қирғин учун жавобгарликдан четда қолаётган диктатор қандай каромат кўрсатдики¸ унга бугун Европа Иттифоқи эшикларини очмоқда?", деган саволни ўртага қўймоқчимиз, - дейди Надежда Отаева.\nЕвропа Иттифоқи 2005 йилнинг октябр ойида Ўзбекистонга қурол эмбаргоси ва Андижон қирғинидаги бевосита алоқаси бор деб топилган 12 расмийга виза чеклови жорий этар экан бу санкциялар олиб ташланиши учун Тошкент ҳукуматига бир қатор талабларни қўйган эди.\nАндижон қирғини юзасидан мустақил тергов ўтказилиши шу талабларнинг асосийси эди. Аммо орадан тўрт йил ўтиб¸ ўзи қўтган асосий талабни кун тартибидан буткул олиб ташлаган Европа Иттифоқи¸ бу санкцияларни бекор қилди.\n- Биз Андижон фожиаси ва унинг жамиятимиз ҳамон бошдан кечираётган оқибатлари ҳақда Европа жамоатчилигини яна огоҳ этишимиз керак, - дейди Надежда Отаева.\nЎзбекистон президенти Ислом Каримов ўтган йил кузида БМТ саммитида қатнашиш учун Ню Йоркка борди, йўл-йўлакай Лондонда ҳам тўхтаб ўтди. Энди унинг учун Европа Иттифоқи эшиклари ҳам очилмоқда афтидан.\nБу эса¸ кузатувчилар назарида, Андижон воқеаларидан кейин халқаро майдонда яккаланиб қолган президент Каримовнинг халқаро изоляциядан чиқаётгани белгисидир.


ЛОЛ ҚОЛГАН ҚЎШНИ – Nasihat.uz\nКунларнинг бирида Ботир ака кексайиб қолган, кўпинча уйда ёлғиз қоладиган қўшнисини олдига ҳангома қилиш учун чиқибди. Отахон билан турли хил мавзуларда суҳбатлашибди. Гоҳида ҳаётдан норизо бўлар, гоҳида яратганга шукр айтиб ва баъзида ғийбат ҳам қилиб қўяр экан. Отахон фақатгина унинг суҳбатини эшитиб ўтираверибди. Уларнинг суҳбатлари анчагача чўзилибди. Суҳбатини отахонга ёқмаганлигини сезган Ботир ака отахонга қараб, – эй ота ёлғиз ўтиравериб, кўчага чиқмасдан зерикмадингизми? Мен агар гапириб турмасам тез зерикиб қоламан, сизчи?\nОтахон табассум қилиб, эй қўшни сиз менинг олдимга келганингиздан бери зерикаяпман. Ботир ака отахоннинг бу сўзидан ажабланиб, отахон нима учун мен келганимдан бери зерикаяпсиз ахир мен сизга гапириб зериктирмасдан ўтирган бўлсам яна нимадан зерикаяпсиз?\nОтахон табассум қилиб шундай жавоб қилган экан: мен сиз келмасингиздан олдин мени Яратган зотнинг зикрини қилиб турган эдим. Унда нолиш ҳам йўқ, ўзгани ғийбат қилиш ҳам йўқ. Фақатгина У Зотга ҳамд айтиш ва Уни бизга берган неъматларига шукр қилиш бор. Сиз келишингиз билан Холиқимни зикр қилишдан тўхтадим шунинг учун ҳам зерикаяпман. Ботир ака қўшнисининг бу сўзидан таъсирланиб лол қолган экан.\nАзиз мусулмон биродарлар бу қиссани ўқигач ўзимизга бир савол берайлик. Бизни яратган зотни зикр қилаяпмизми, берган неъматларига шукр айтаяпмизми? Ислом динида меҳнат қилмасдан фақатгина уйда тинмай зикр қилишга буйрилмаган. Аксинча Аллоҳ таоло Қуръони Каримида шундай марҳамат қилади. “(Ақл эгалари) Аллоҳни тик турган, ўтирган ва ёнбошлаган ҳолларида эслайдилар, осмонлару ернинг яратилишини тафаккур қиладилар”. (“Моида” сураси 191- оят)\nШунинг билан бир қаторда, буюк мутасаввуф олимларидан бири ватандошимиз Баҳоуддин Нақишбанд “Дилба ёру дастба кор” дея бутун дунёга танилганлар. У зотнинг бу сўзлари инсонларни яъни, мўмин-мусулмонларни дилингиз, қалбингиз Аллоҳ десин-у, қўлингиз ишда бўлсин деганларидир. Азизлар, бизни Яратган зотни зикир қилишни эсдан чиқариб, биз учун буюк неъмат бўлган тилимизни кераксиз нарсаларни зикрига ишлатмайлик.\nОлмазор тумани бош имом – хатиби\n← БОЗОР КЎРГАН АЁЛЛАР\nПермда “Мусулмонлар дунёси” Форуми бошланди →


Ўзбекистон Республикаси Олий судида ШҲТ Минтақавий аксилтеррор тузилмаси Ижроия қўмитаси директори Евгений Сисоев билан учрашув ўтказилди.\nВидеоконференцалоқа шаклида ташкил этилган тадбирда Судьялар олий кенгаши аъзолари, Олий суд, Қорақалпоғистон Республикаси, вилоятлар ва Тошкент шаҳар судларининг судьялари, Ички ишлар вазирлиги, соҳавий хизматлар масъул ходимлари иштирок этди.\nЕвгений Сисоев ўз маърузасида халқаро терроризмга қарши курашиш соҳасидаги аҳвол, шунингдек, минтақадаги мавжуд муаммо ва таҳдидлар ҳақида маълумот берди. Шунингдек, ШҲТга аъзо давлатлар ўртасида сиёсий, иқтисодий ва маданий-гуманитар соҳалардаги ҳамкорлик билан бирга терроризм, экстремизм, наркотик моддалар тарқалишига қарши биргаликда кураш олиб борилаётгани, минтақавий хавфсизлик ва барқарорликни мустаҳкамлаш масалаларига алоҳида тўхталиб ўтди.\nТадбирда дунёнинг айрим минтақаларида, жумладан, қўшни Афғонистон ва Яқин Шарқ давлатларида содир этилаётган қўпорувчилик ҳаракатлари таҳлил қилинди. Ўзбекистон Республикаси истиқлолнинг дастлабки йилларидан терроризм ва экстремизмга қарши курашиш масаласида ўз позициясига эга бўлиб, тинчлик ва барқарорликни таъминлашга ҳисса қўшаётгани алоҳида таъкидланди. Жумладан, Президент Шавкат Мирзиёев ташаббуси билан жорий йил 26-27 март кунлари пойтахтимизда Афғонистон бўйича юқори даражадаги Тошкент халқаро конференциясининг ўтказилиши минтақа давлатларининг тинчлиги ва тараққиёти учун кенг имкониятлар эшигини очган ҳолда, уларнинг биргаликдаги умумий муаммоларни ҳал этишга қодирлигини намоён қилди.\n– Ҳар қандай кўринишдаги терроризм ва экстремизм хавфсизликка таҳдид солаётган офатдир, – дейди Ўзбекистон Республикаси Олий суди судьяси У.Рўзиев. – Бугунги учрашувда мавзу бўйича зарур ахборотга эга бўлдик. Ҳудудларда аҳоли билан ўтказилаётган тарғибот тадбирлари, давра суҳбатларида вояга етмаганларни экстремизм, терроризм ва гиёҳвандлик таъсирига тушиб қолишдан ҳимоя қилиш лозимлиги тушунтирилмоқда. Жазони ўташ муассасаларидан озодликка чиққан, тузалиш йўлига ўтган шахслар билан суҳбатлар ўтказилиб, соғлом муҳитга қайтариш чоралари кўрилмоқда. Бу борада соҳага оид қонун ҳужжатларининг мазмун-моҳияти фуқароларга етказилмоқда.\nТадбирда терроризмга қарши курашишнинг халқаро ҳуқуқий асослари, бу борада ҳамкорликни таъминлаш ва саъй-ҳаракатларни мувофиқлаштиришга тааллуқли масалалар ҳам муҳокама этилди. Айниқса, ёш авлоднинг терроризм ва тажовузкор экстремизм таъсирига тушиб қолишига йўл қўймаслик, уларни интернет орқали тарғиб қилинаётган турли ғоявий ва ахборот хуружларидан ҳимоя қилиш бўйича фикр алмашилди.\nА.Мусаев, Ф.Абдурасулов (фото) ЎзА\nДругие материалы в этой категории: « Илмий ишланмаларни қўллаб-қувватлаш учун 100 миллион доллар грант ажратилади\tИжтимоий медиа – тарғибот жангининг янги қуроли »


by Admin on Wed Apr 14, 2010 7:06 am\nДиктатор Каримовнинг шармандали жиззакилиги\nДиктатор Каримовнинг ўта жиззакилиги ҳаммага маълум. Аммо унинг бунақа сиркаси сув кўтармаслиги ва бир жиззаки сиёсатчилигини Бирлашган Миллатлар Ташкилотиниг бош котиби билмас эди.\nЭнди билди ва балки шу сабаб ўзининг Ўзбекистон ҳукуматига нисбатан юмшоқ супурги сиёсатини сал кескинроқ сиёсатга ўзгартирса ажаб эмас. Каримов Пан Ги Мундан инсон ҳуқуқлари муаммолари билан унинг жонга тегавермасликни сўради Диктаторнинг БМТнинг бош котибига қараб ўшқиришини қаранг. Гўёки бу нуфузли меҳмон Каримовнинг отасидан қолган томорқасидаги бетартиблик ҳақида гапиргану бу муттаҳам мезбон эса ҳе йўқ, бу йўқ, меҳмонни гапига ҳурматсизлик қилиб, унинг юзига чопмоқда.\nБир инсон йўқки, бу муттаҳам ва қаллоб диктаторнинг башарасига қарата қуйидаги гапларни шартта айтса:”Ҳей жаноб Каримов! Сал ўпка деган жониворни босиб олинг! Агар жа шу осмон ҳам мани қўлимда деб ўйласангиз ташлаб юборинг ўша осмонни ҳам! Ийе! Астағфурулло. Уялмай нетмай кимни бўлса бетига чопаверасизми? Агар БМТнинг Бош котиби Ўзбекистондаги тартибсизликлар ҳақида гапираётган бўлса, бу одам юраги ачишганидан гапираяпти бу гапларни, азоб чекаётган Ўзбекистон ҳалқини, унинг қамоқларда сабабсиз қийноқларга солинаётган фарзандлари, шу юртнинг фуқаролари ҳақида куюниб гапираяпти, улар ҳақида қайғураяпти.\nҲар бир фаросатли инсон бир меҳмоннинг ўзи умрида танимаган, биринчи марта келиб кўраётган ҳалқ ҳақида, унинг дарду аламлари ҳақида қайғуришини кўриб, бундай меҳмонни бошига кўтариши керак аслида.\nСиз бўлсангиз бу меҳмонга ёпишмоқдасиз, гуёки у сизнинг ўз болалаларигизга қилаётган зулмингизни юзингизга солаётгандек.\nҲе жаноб Каримов! Каллани ва ўпкани ҳоврини сал босиб олинг. Кейин эса сал фикрлаб кўринг: Не учун БМТнинг бош котиби бу масалалар ҳақида қайғураяпти экан?\nДемак бир сабаб бордирки у шундай қилаяпти. Ўйлаб кўргач эса аввало ундан кечирим сўранг, агар сиз ўзингизни фаросатли ва маданиятли инсон деб ҳисобласангиз. Кейин эса у кўрсатган хатоларни тузатишга ҳаракат қилинг, айниқса қутуриб кетган итвачча милисаларингизни танобини тортиб қўйинг.\nАкс ҳолда қутурган ит бир куни келиб ўз эгасини ҳам қопиши бор, шуни унутманг жаноб Каримов!


Бугун Аҳмадбойга сўнгги сўзини айтиш имкони берилади\nЧинозлик “Аҳмадбой”... 2015-2016 йилларда унинг номи юртимизда кенг тарқалган эди. Халқ орасида “Аҳмадбой”нинг пулни икки баравар қилиб қайтариб бериши ҳақида хабар яшин тезлигида тарқалгач, унинг молиявий пирамидаси ўз атрофига минглаб фуқароларни илинтирди...\nЖуда кўпчилик унинг бу беминнат “хизмати”дан фойда олишга умид қилган эди. Аммо бу умид узоққа чўзилмади. Негаки 2016 йилнинг июл ойи ўрталарида “Аҳмадбой” номи билан танилган чинозлик молиявий пирамида асосчиси Аҳмаджон Турсунбоев Ҳамидовичнинг ноқонуний фаолияти фош этилиб, ҳуқуқни муҳофаза қилувчи органлар томонидан ҳибсга олинган.\nЖиноят ишлари бўйича Тошкент вилояти суди чинозлик "Аҳмадбой" Турсунбоев иши бўйича якуний суд мажлисларини ўтказмоқда.\nБугун, 16 февраль куни судланувчи Аҳмадбой ва унинг шерикларига сўнгги сўз айтиш имкони берилади.\n19 февраль куни эса суд ҳукми эълон қилиниши кутилмоқда.\nМАЪЛУМОТ УЧУН: мазкур ҳолат бўйича илк тақдим этилган маълумотларга кўра, “Аҳмадбой”нинг молиявий пирамидаси фош этилганда унинг уй-жойида ўтказилган тинтувда 13 млрд. сўм ва 7,9 млн. доллар нақд пул топилган. Аҳмадбой аҳолидан ҳеч қандай кафолатсиз энг камида йиллик 100% устама даромад ваъдаси билан миллий ва хорижий валюталарда катта миқдорда пул маблағлари қабул қилган. Аҳмадбой уйидан топилган дафтарлардаги хабарларга кўра, пул берганлар сони 45 мингга яқинни ташкил этган. “Аҳмадбой” номи билан танилган Аҳмаджон Турсунбоевнинг фош этилган молиявий пирамидасига оид жиноий ишда яна унинг яна 5 нафар шериги айбдор сифатида қўлга олинган.\nУларга нисбатан жуда кўп миқдорда валюта қимматликларини олиш, ўтказиш, ноқонуний тадбиркорлик, савдо ёки хизмат кўрсатиш қоидаларини бузиш, фаолият билан лицензиясиз шуғулланиш ҳамда жиноий фаолиятдан олинган даромадларни легаллаштириш жиноятларини қасддан содир этиш каби айбловлар билан жиноят иши қўзғатилган эди. Бу эса Аҳмаджон Турсунбоевнинг тўрига тушганларнинг жабрдийда бўлиб қолишига олиб келди.Аҳмадбой суд сўнгги сўз


Хитой ўта енгил янги жанговар вертолётни намойиш қилди\n22:48 / 20.05.2017\nХитойнинг AVIC концерни қуруқликдаги қўшинларни ҳаводан қўллаб-қувватлашга мўлжалланган янги Z-19Е жанговар вертолётини яратди. Бу вертолётни Осиё-Тинч океани минтақаси давлатларига экспорт қилиш режалаштирилган.\nZ-19’нинг экспорт модели бир қатор ўзига хос кўрсаткичларга эга. Вертолётнинг ўз оғирлиги бор-йўғи 4250 кг ни ташкил қилади, шу сабабли у реал жанговар вазиятда турли манёврларни бажаришга қодир. Машинанинг енгиллиги унинг жанговар қудратига асло таъсир қилмаган, бундан ташқари, у оддий Z-19’дан хавфсизроқ ва шовқинсизроқдир.\nZ-19E ёт жисмларни парракларга тортишнинг олдини олувчи махсус тизим билан жиҳозланган. Бу эса вертолётга минимал баландликда учишга ва исталган жойга қўнишга имкон беради.\nВертолёт "ҳаво-ер" ва "ҳаво-ҳаво" ракеталари билан жиҳозланиши мумкин. Шу тариқа, Z-19E вертолётининг асосий вазифаси душманнинг қуруқликдаги ва ҳаводаги техникасини йўқ қилишдан иборат. Жанговар машина исталган об-ҳаво шароитида парвозларни амалга ошира олади ва қуруқликдаги қўшинларга ҳаводан қўмак кўрсатиши, танк, БТР ҳамда ердаги истеҳкомларни йўқ қила олиши мумкин.\nХитой жанговар вертолёт Z-19E


Афғонистонда этник ўзбеклар мажбурий кўчирилаётгани акс этган видео эълон қилинди – Bugun.uz\nЯнгиликлар - 13:16 · 06.12.2021\nАфғонистонда этник ўзбеклар мажбурий кўчирилаётгани акс этган видео эълон қилинди\nАфғонистоннинг Жоузжон вилоятида яшовчи этник ўзбеклар ҳамда туркманлар мажбурий кўчирилаётгани акс этган видео эълон қилинди. Бу ҳақда «Sputnik Афғонистон» хабар берди.\nМаълум қилинишича, вилоятнинг Қуш-Тепа ҳудудида қуролланган «Толибон» ҳаракати аъзолари яна пайдо бўлган. Кейинроқ ҳудудда отишма ҳам юз берган. Оқибатда ҳаракат вакиллари талабига бўйсунишни истамаган бир неча тинч аҳолини яралаган.\nМаҳаллий ҳамжамият вакилларининг айтишича, бир нечта аҳоли вакили ҳаракат томонидан ҳибсга олинган.\nЭслатиб ўтамиз, 30 ноябрь куни Афғонистоннинг Жоузжон вилоятида яшовчи этник ўзбеклар ҳамда туркманлар мажбурий кўчирилаётгани маълум қилинганди. Таъкидланишича, Қуш-Тепа туманида яшовчи бир қатор ўзбек ва туркманларнинг уйи «Толибон» ҳаракати кўмагида кўчманчиларга берилган.\nАҳолининг сўзларига кўра, уларнинг кўчмас мулкидан ташқари машина ва тракторлари ҳам олиб кетилган, қаршилик кўрсатмоқчи бўлганлар эса «Толибон» ҳаракати аъзолари томонидан ҳибсга олинган ва калтакланган. Қайд этилишича, олдинроқ худди шундай ҳаракатлар ҳазораларга қарши, хусусан, Қандаҳор ва Дайкунди вилоятларида қайд этилган.\nАввалроқ «Толибон» Афғонистонда ўзбек тилининг расмий тил мақомини бекор қилгани айтилганди. Шунингдек, Ўзбекистон Президентининг Афғонистон бўйича махсус вакили Исматулла Эргашев Афғонистонда ўзбек тилининг расмий мақоми бекор қилинганига муносабат билдирган ҳамда Ўзбекистон ТИВ Афғонистондаги мактаб дастурларидан ўзбек тили чиқариб ташлангани айтилган хабарларга изоҳ берган.


Роббимиз Аллоҳ таоло муқаддас каломи бўлмиш Қуръони Каримда шундай деб марҳамат қилади:\n“Албатта, мўминлар биродардирлар” (Ҳужурот,10) .\nОятдаги “биродар” деб таржима қилинган сўз араб тилида бирлик шаклида “ахун” калимаси билан ифода қилинган. Бу калима икки хил маънода ишлатилади.\nИккинчиси – дўст, тутинган биродар маъносида.\nМазкур сўзнинг ўзи жам-кўплик сийғасида келганда, маъносига қараб икки хил шаклда келади:\nБиринчиси, “ихватун” бўлиб, туғишган биродарлар (ака-укалар) маъносини англатади.\nИккинчиси, “ихваанун” бўлиб, дўст бўлган биродарлар маъносини англатади.\nМўминларнинг ўзаро биродарлиги ҳақида сўз кетганда туғишган биродарлар маъносидаги “ихватун” калимаси ишлатилган. Бу билан мўминлар худди туғишган ака-укалардек эканликлари таъкидланган (Тафсири Ҳилол).\nНасаб жиҳатидан бўладиган биродарликнинг доираси тор бўлсада, лекин дин, эътиқод жиҳатидан бўладиган биродарликнинг доираси жуда кенгдир. Бундай биродарликка биз таниган ва танимаган одамлар киради. Бу биродарликни белгилайдиган чегара бу – иймон ва ислом чегарасидир.\nСавбон розияллоҳу анҳудан ривоят қилинади: “Расулуллоҳ соллаллоҳу алайҳи ва саллам: “Ҳали устингизга халқлар худди емакхўрлар товоғига ташланганидек ёпирилиб келади”, дедилар. Биз: “Ё Расулуллоҳ, ўша куни озчилик бўлганимизданми?”, деб сўрадик. “Сизлар у куни кўпчилик бўласизлар, лекин худди селнинг кўпиги каби кўпик бўласизлар, душманларингиз қалбидан маҳобат (қўрқув) олиб қўйилади ва қалбларингизга ваҳн (заифлик) солиб қўйилади», дедилар. “Ваҳн нима?”, дедик. “Дунёга муҳаббат ва ўлимни ёмон кўриш”, дедилар.” (Муслим, Абу Довуд ривояти).\nРасулуллоҳ соллаллоҳу алайҳи васаллам ўша кунда мусулмонларнинг шижоатларининг камлиги ва қадрларининг пастлигини сувнинг юзидаги кўпикка ўхшатдилар. Одатда кучлилар кучсизларга нисбатан паст назар билан қарашади. Қайси бир жамоат кучли бўлса, табиийки, унинг қўли баланд, қадри юксак бўлади. Улар ўзларини бошқаларга хафа қилдириб қўйишмайди. Аммо қавм тарқоқ бўлса, ўртадаги биродарлик муносабатларига путур етган бўлса, улар ўз-ўзидан кучсизланадилар ва ўзларидан кучлилар уларнинг устидан ҳукмрон бўлиб оладилар. Ҳадисда бундай кучсизланган уммат “емак-овқат”га ва “сув устидаги кўпик”ка ўхшатилмоқда. Ҳозирда мусулмон умматининг заифлиги, тарқоқлиги сабаби улар ўртасидаги биродарлик алоқаларининг яхши йўлга қўйилмаганлигидандир. Мусулмонлар бир-бирлари билан иноқликда, ҳамжиҳатликда яшасалар, ўрталаридаги биродарлик ҳақ-ҳуқуқларига риоя қилсалар, албатта улар кучли бўлишлари табиий.\nУламоларимиз иймон мукаммал бўлмагунча Исломнинг бошқа аҳкомлари мукаммал бўлмайди, дейишади. Исломий биродарлик иймон билан ўзаро боғлиқдир. Мусулмонлар ўртасидаги биродарлик алоқаларининг қалбакилашуви ёки заифлиги улардаги иймоннинг заифлашганлиги белгиси, десак адашмаган бўламиз. Инсонлар ўртасидаги моддий-дунёвий манфаатлар уларни вақтинча бир-бирларига боғланишга ва бир-бирларига ёрдам беришга туртки бўлади. Ўртадаги дунёвий манфаат узилса, алоқалар ҳам заифлашади ёки бутунлай узилади. Бу каби сохта, вақтинчалик муносабатларни исломий биродарликка умуман алоқаси йўқ. Бундай тор доирадаги биродарлик, вақтинчалик ҳамжиҳатлик билан кўзланган мақсад ҳосил бўлмайди. Демак, инсонларда чин биродарлик бўлиши учун уларда иймон бўлиши керак. Иймон, тавҳид масаласи асосий нуқтадир. Биродарлик масаласи ислоҳ бўлиши учун аввало иймон, эътиқод масалаларини ислоҳ қилиш лозим. Кишининг иймони кучли бўлса, бошқа амаллари ҳам ундаги иймон тақозоси билан ислоҳ бўлади. Кишининг иймоний, исломий тушунчалари нуқсонли бўлса табиийки, ундаги бошқа амаллар, алоқалар қатори биродарлик тушунчаси ҳам нуқсонли бўлади. Демак, исломий биродарлик бевосита иймонга боғлиқ экан. Юқоридаги оят бунга яққол далолат қилиб турибди. Агар кишида иймон бўла туриб биродарлик нуқсонли бўлса, демак ундаги иймон кучли эмас. Агар биродарлик бўла туриб, ўртада иймон бўлмаса, демак бу биродарлик ёлғон. Ундай “биродарлик” узоқ давом этмайди. Биз сўз юритаётган исломий биродарлик миллат, ирқ, ёш, узоқ ва яқинлик, қариндошлик ёки бегоналикни танламайди. Миллати, ирқи, ёши, яшаётган ватанининг узоқ ёки яқинлиги, бир-бирига таниш ёки нотанишлиги биз сўз юритаётган биродарликка тўсиқ бўлолмайди. Мусулмон умматини битта ягона вужуд (бадан)га ўхшатилганлиги ҳам бежизга эмас. Тананинг бир жойига тикон кирса, бутун вужуд оғриганидек, мағрибдаги бир мўминнинг азийяти машриқдаги бошқа мўминнинг азийятидир. Машриқдаги мўминнинг хурсандчилиги мағрибдаги мўминнинг хурсандчилигидир.\nБиродарликнинг турли кўринишлари борлигини уламоларимиз таъкидлашади.\n1. Юқоридаги: “Албатта, мўминлар биродардирлар” оятидаги умумий биродарлик. Бу биродарлик ҳақида юқорида баён қилдик. Яъни иймон тақозосига кўра бўладиган умумий биродарлик. Мўминларнинг барчалари бир-бирларига биродар ва ака-укадирлар.\n2. Ўзаро қабилалар ва маҳаллалар ўртасидаги биродарлик. Бундай биродарликка Расулуллоҳ соллаллоҳу алайҳи васаллам Мадинага келганларида Авс ва Хазраж қабилаларини ўзаро биродар қилиб қўйганлари мисол бўлади. Улар Исломга киришларидан аввал бир-бирларига душман эдилар. Иймон, ислом сабаб икки қабила бир-бирига биродар бўлишди. Ёки мухожирлар ва ансорийлар ўрталаридаги биродарликни ҳам мисол қилиш мумкин.\n3. Алоҳида шахслар ўртасидаги биродарлик. Яъни, бир-бири билан тез-тез кўришиб турадиган, бирга ишлайдиган, бирга ўқийдиган ёки битта маҳаллада яшайдиган инсонлар ўртасидаги биродарлик. Расулуллоҳ соллаллоҳу алайҳи васалламнинг саҳобаларни бир-бирларига алоҳида-алоҳида боғлаб, биродар қилиб қўйганлари бунга мисол бўлади. Абдураҳмон ибн Авф розияллоҳу анҳуни Мадинага келганларида Саъд бин Робиъа розияллоҳу анҳуга биродар қилиб қўйдилар. Саъд ибн Робиъа розияллоҳу анҳу бой одам эдилар. Расулуллоҳ соллаллоҳу алайҳи васалламнинг бундай биродарликни йўлга қўйишларидан мақсадлари ва кўзлаган ҳикматлари мусулмонларнинг бир-бирлари билан ўзаро алоқада бўлиб туришлари, ҳам динларида, ҳам дунёларида бир-бирларига кўмакчи бўлишларига эришиш эди. Мўминларнинг ҳолатлари ҳар хил бўлиши табиий ҳол. Бири бой, иккинчиси фақир бўлиши, бири илмли бўлса бошқаси илмда унчалик кучли бўлмаслиги мумкин. Исломий биродарлик мўминлардаги мана шу сифатларнинг бир-бирига боғланишига ва биридаги бўшлиқни бошқаси тўлдириб боришига энг кучли восита ҳисобаланади.\nИсломий биродарлик иймон асосига қурилар экан, ундан кўзланган мақсад дунёвий ёки моддий манфаат ва алоқалар эмас. Балки бу биродарлик Аллоҳ учун бўладиган ҳақиқий биродарликдир.\nАбдуллоҳ ибн Аббос розияллоҳу анҳумо айтдилар: “Ким Аллоҳ учун яхши кўрса, Аллоҳ учун ёмон кўрса, Аллоҳ учун дўст тутинса ва Аллоҳ учун душман тутинса, шу билан Аллоҳнинг дўстлигига эришади. Инсонларнинг кўпчилигининг биродарчилиги дунё учун бўлди, бу улар учун ҳеч қандай фойда бермайди” (Ибн Жарир ривоятлари).\nИймон аҳлининг афзали ҳисобланмиш саҳобалар розияллоҳу анҳум бу биродарликни суистеъмол қилишмаган. Саъд ибн Робиъа розияллоҳу анҳу Абдураҳмон ибн Авф розияллоҳу анҳу билан биродар бўлганларида: “Мен Мадинанинг бой кишиларидан бириман, бугундан бошлаб молу давлатимда ҳаққинг бор, никоҳимдаги аёлларимдан хоҳлаганингни танла, уни талоқ қиламан”, деган эканлар. Абдураҳмон ибн Авф розияллоҳу анҳу эса: “Аллоҳ, сенинг молинг ва аҳлингга барокат берсин! Менга бозорни кўрсатиб қўй”, деб жавоб берган эканлар.\nУламоларимиз хос биродарлик умумий биродарликни таъминлайди, дейишган. Жамият биносининг мустаҳкамлигида биттагина ғишт ҳам муҳим ўрин тутгани каби хос-хусусий биродарлик ришталари Ислом жамиятидаги умумий биродарликка асос бўлади. Умар розияллоҳу анҳу шундай деган эканлар: “Инсон Исломга келганидан кейин солиҳ биродардан ҳам кўра ортиқроқ яхшилик ёки бойлик орттира олмайди. Бас, сизлардан бири бир инсонда дўстликни кўрса, ўшани маҳкам ушласин!”\nЯна бу борада уламолар айтадилар: “Солиҳ биродар тополмайдиган инсон - энг ожиз инсон, солиҳ биродарини зое қиладиган киши эса - ундан-да ожизроқдир”.\nСолиҳ амалга тарғиб қилиш борасида кўпинча унинг шартлари, аҳкомлари зикр қилиниши одат тусига кирган. Лекин уламолар баъзан тарғиб қилинаётган фазилатли амални дунё ва охиратдаги самараларини зикр қилиш билан бошлашни яхши санашган. Бунинг ҳикмати шуки, гоҳида киши бир амални самарасини, ажрининг улуғлигини ва унга берилажак даражаларнинг юксаклигини билгачгина, унга бу амални қилишга рағбат уйғонади ҳамда унга эришиш йўллари осонлашади. Шунинг учун биз ҳам мазкур қоидага амал қилишни яхши деб билдик.\nБиродарликнинг бу дунёдаги самаралари:\n1. Исломий биродарлик иймон ҳаловатига эриштиради;\n“Расулуллоҳ соллаллоҳу алайҳи васаллам: “Уч нарса борки, улар кимда бўлса, иймон ҳаловатини топади: “Аллоҳ ва Унинг Расули унинг учун икковларидан ўзга ҳамма нарсадан маҳбуб бўлмоқлари, бир кишига фақат Аллоҳ учунгина муҳаббат қилмоғи ва куфрга қайтишни худди оловга ташланишни ёмон кўргандек ёмон кўриши” – дедилар”. (Имом Бухорий, Муслим, Термизий ва Насаий ривоятлари)\n2. Инсоннинг ички ва ташқи дунёсини поклайди;\nИсломий биродарликни юзага чиқиши кишининг ҳам зоҳири, ҳам ботини покланишига сабаб бўлади. Чунки Аллоҳ йўлидаги биродарлик улуғ мақом ва даражадир. Унда Аллоҳнинг розилиги бор. Аллоҳнинг розилигига эса фақат поклик билангина эришиш мумкин.\n3. Ширк ва маъсиятларга мубтало бўлишдан сақлайди;\nМўмин киши биродарини ширк ва маъсиятдан огоҳлантиради. Бу йўлда унинг риоясини қилиб индамай туравермайди. Аслида чин биродарлик тақозоси ҳам шундай қилишга ундайди. “Мўмин мўминнинг ойнасидир” мазмунидаги ҳадис далолатига кўра биродарларнинг бир-бирларига қилган холис насиҳатлари сабаб уларнинг камчиликлари тўғриланиб, хулқлари ислоҳ бўлади.\n4. Аллоҳга тоат-ибодат қилишда мустаҳкам бўлишга ёрдам беради;\nИмом Ғаззолий раҳматуллоҳи алайҳи: “Аллоҳ йўлида севиш кишининг шахсини эмас, балки унга охиратда фойда берадиган сифатлари сабабли севишдир. Худди устоз ва шогирднинг севгиси каби. Чунки шогирд устози сабабли охиратда зафар келтирувчи илмга эга бўлади. Устоз эса таълим бергани учун Аллоҳ таоло ҳузурида улуғ даражага эришади”, деб айтган.\n5. Зарарли ихтилофларнинг олдини олади;\nИсломий биродарлик ўртада фойдасиз ва зарарли ихтилофларга барҳам беради. Аслида ихтилоф, бир масалада иттифоқ бўлмаслик инсон фитратидаги табиий ҳол ҳисобланади. Шариатдаги ижтиҳодлар, ихтилофлар азалдан жорий бўлган, то қиёматга давр тўхтамайди. Ана шундай ихтилофлар сабаб бўлиб инсонлар ўртасида маҳаллийчилик, мутаассиблик каби турли келишмовчиликлар юзага келади. Кўпинча бундай келишмовчиликлар уруш-жанжалларга ҳам сабаб бўлади. Уламоларимиз бундай келишмовчилик ва фойдасиз ихтилофларга барҳам беришнинг самарали йўли – исломий биродарликни жорий қилишдир, дейдилар.\nИсломий биродарлик орқали мусулмонлар ўрталаридаги келишмовчилик, ихтилоф, бир-бирлари билан фикрлари тўқнаш бўлишдан юзага келадиган кулфат ва зарарларидан омонда бўлишади. Инсон ҳар қанча илмли, қувватли ва бой бўлмасин, агар унда биродарлик туйғулари шариат кўрсатгандек йўлга қўйилмаган бўлса ундай инсонда яхшилик йўқлигини уламоларимиз таъкидлашади. Ундаги илм, қувват, имконият, бойлик исломий биродарликсиз жамиятда тинчлик ва барқарорликни қарор топтира олмайди.\n6. Ғариблик, мусофирлик ва муҳожирлик қийинчиликларини енгиллаштиради;\nУламоларимиз ғарибликнинг турларини иккига тақсимлашган:\n1. Жасад билан ғариб бўлишлик;\n2. Қалб билан ғариб бўлишлик.\nВатандан, яқинларидан узоқда бўлган мусулмонлар - жасад билан ғариб бўлганлардир. Улар турли сабабларга кўра ватандан кетишга мажбур бўлган мусулмонлардир.\nҚалб билан ғариб бўлганлар - қалбидаги иймон-эътиқоди билан ғариб бўлганлардир. Бундай ғариблар бошқалардан ўзларининг иймон-эътиқоди, тушунчаси, талаб қилаётган нарсаси билан ғариб бўлиб, яккаланиб қолган инсонлар ҳисобланади. Ундай мўминлар ўз ватанида, қариндошлари, яқинлари орасида бўлсалар ҳам ғарибдирлар. Уларни ўз динларига амал қилишларига, ҳақ йўлда юришларига тўсқинлик қилишади. Уларга ҳар турли таъна-дашномларни ёғдиришади. Атрофидагиларнинг тушунчаси, талаб қилаётган даъвоси эса бошқа-бошқадир. Ундайлар ўз уйида ўтирса ҳам ғарибдир.\nАбдуллоҳ ибн Амр ибн Осдан ривоят қилинади У киши дедилар:\n“Расулуллоҳ соллаллоҳу алайҳи ва саллам айтдилар: “Ғарибларга шодлик бўлсин!” “Ғариблар ким, эй Расулуллоҳ?”, деб сўрашди. У киши дедилар: “Улар кўп сонли ёмон одамлар ичидаги солиҳ инсонлардирки, уларга исён қиладиганлар итоат қиладиганлардан кўра кўпроқ бўлади”. (Аҳмад ривояти, ривоят санади саҳиҳ).\nҒариблик бу мусибат эмас, балки ҳадисларда таъкидланганидек, улуғ шарафдир. Исломий биродарлик ғарибликнинг қийинчилик ва заҳматларини енгишда ёрдам беради. Мусулмонлар бир-бирларига худди намозда бир сафда елкама-елка турган каби саф-саф бўлиб, яқин ва мустаҳкам бўлишлари лозим. Исломий биродарлик мусулмонларни дин йўлидаги қийинчиликларни биргаликда енгишларига ёрдам беради.\n7. Аллоҳнинг муҳаббатига эриштиради;\nАллоҳ йўлида дўст бўлганлар Аллоҳнинг муҳаббатига сазовор бўладилар. Аллоҳ йўлида дўстлашган одамнинг дунё ва охиратда сазовор бўладиган шарофат, бахт-саодатлардан бири - Аллоҳ таолонинг муҳаббатидир.\nХалқимиздаги “Яхшига ёндошиб етдим муродга, ёмонга ёндошиб қолдим уятга” деган мақол ҳам бежизга айтилмаган.\nИмом Молик “Муватто”да, Имом Аҳмад “Муснад”да келтирган, шунингдек Ҳоким ҳам ривоят қилган ва Заҳабий саҳиҳ санаган ҳадисда айтилишича, Абу Идрис ал-Хавалоний раҳимаҳуллоҳ айтади: “Дамашқ масжидига кирган эдим, тишлари дурдек бир ёш йигит ўтирибди, атрофида одамлар йиғилган. Бирон нарсада ихтилоф қилиб қолсалар, унинг фикрига суянадилар, унинг сўзини муқаддам қўядилар. Мен у йигитнинг кимлигини сўраган эдим, Муоз ибн Жабал, деб жавоб беришди. Эртаси куни пешинга яқин келдим. Қарасам, у мендан ҳам эртароқ келиб, намоз ўқиётган экан. Кутиб турдим. Намозини тугатгач, олдига бориб, салом бердим. Сўнг унга: “Аллоҳга қасамки, мен сизни Аллоҳ учун яхши кўраман”, дедим. “Аллоҳ ҳаққи?”, деди. “Аллоҳ ҳаққи!”, дедим. Яна: “Аллоҳ ҳаққи?”, деди. “Аллоҳ ҳаққи!”, дедим. Яна: “Аллоҳ ҳаққи?”, деди. “Аллоҳ ҳаққи!”, дедим. Шунда у ридоимдан ушлаб, ўзига тортди ва: “Хурсанд бўлаверинг! Чунки, мен Расулуллоҳ соллаллоҳу алайҳи ва салламдан эшитганман: “Аллоҳ таборака ва таоло деди: Мен учун бир-бирига муҳаббат қўйганларга, Мен учун бирга ўтирган кишиларга, Мен учун бир-бирларини зиёрат қилувчиларга ва Мен учун бир-бирларига инфоқ-эҳсон қилувчиларга Менинг муҳаббатим вожиб бўлди”.\n8. Ислом умматини кучайтиради.\nИсломий биродарлик сабаб мусулмонларга иззат, шараф, нусрат насиб бўлади. Мусулмонлар бир-бирлари билан Аллоҳ ва Унинг расули буюрганидек биродар бўлсалар, динларини маҳкам ушласалар, уларнинг жамиятлари кучли бўлади. Аллоҳнинг динини қадрини билмаган одам Аллоҳнинг йўлида юрган одамни ҳам қадрламайди. Аллоҳнинг динида юрган, тақволи мусулмонни ҳурмат қилган одам Исломни хурмат қилган бўлади. Ўшандай мусулмонлардан ташкил топган жамиятни уламоларимиз ғиштлари олтиндан бўлган бинога ўхшатишади. Бу бинонинг деворидаги ғиштларнинг орасига кесак, ёмон ғиштлар аралашмаган бўлади. Ҳамма ғиштлари олтиндан бўлган бино узоқдан кўринса ҳам ялтираб кўринади.\nБиродарликнинг охиратдаги самаралари:\n1. Аллоҳ таоло қиёмат куни Ўзининг соясидан жой ато қилади;\n“Ўша кунда тақводорлардан бошқа дўстлар бир-бирларига душмандир” (Зуҳруф сураси, 67-оят).\n“Қиёмат куни ҳамма ўз оқибатини билгач, гарчи дунёда ўзаро яқин дўст бўлса ҳам, бир-бирига душманга айланади. Чунки, у дунёда бир-бирларини турли амалларга ундаган дўстларнинг дўзахга тушиб жазо тортишлари аниқ маълум бўлиб қолади. Ана ўшанда, ёмон билан дўст бўлганига афсусланиб, дўстлар дўстини ёқтирмай қўяди. Дўстлар душманга айланади. Бир-бирига маломат қилиб, сени деб шундай бўлди, дейишга ўтади.\nФақат тақводор дўстларнинг оқибати хайрлидир. Чунки, уларнинг дўстлиги Аллоҳ учун, тақво асосига қурилган эди. У дўстлар доимо яхши амалларни қилган бўладилар. Шунинг учун, қиёмат куни бирга жаннатга тушадилар ва дўстликлари яна ҳам ортади (Тафсири Ҳилол 5-жуз, 398-саҳифа).\n“Саҳиҳайн”да Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам айтдилар: “Етти киши борки, Аллоҳ Ўзининг соясидан бошқа соя йўқ кунда уларни Ўз соясида соялантиради: Адолатли имом-раҳбар; Парвардигорининг ибодатида улғайган йигит; қалби масжидларга боғланган киши; Аллоҳ йўлида дўстлашган, Унинг йўлида бирлашиб, Унинг йўлида ажрашувчи икки киши; мансабли ва соҳибжамол аёл ўзига чорлаганда: “Мен Аллоҳдан қўрқаман”, деган киши; махфий ҳолда садақа берган, ҳатто ўнг қўли берганини чап қўли билмаган киши; Аллоҳни холий зикр қилиб, кўзёши тўккан киши” (Муттафақун алайҳ).\nЮраклар даҳшатдан ёрилгудек ана шундай оғир ҳолатда Аллоҳ таоло етти тоифа кишини Ўз соясида сояланишга чорлайди, у куни Унинг соясидан ўзга соя бўлмайди. Ўша бахтли инсонлар ичида Аллоҳ учун бир-бирига муҳаббат қўйган, Аллоҳ учун бирлашиб, Аллоҳ учун ажрашувчи икки киши ҳам бўлади. Нақадар буюк каромат, нақадар ҳурмат-эҳтиром!\n2. Жаннатдаги даражалари баланд бўлади.\nАллоҳ таоло Зуҳруф сурасидаги: “Ўша кунда тақводорлардан бошқа дўстлар бир-бирларига душмандир” (Зуҳруф сураси, 67-оят) оятидан кейин шундай марҳамат қилади: “Эй бандаларим! Бугунги кунда сизга хавф йўқ ва маҳзун ҳам бўлмассиз. Оятларимизга иймон келтирганлар ва мусулмон бўлганлар. Жаннатга киринглар, сизлар ва жуфтларингиз шод бўлурсизлар”. (Зуҳруф сураси, 66-70-оятлар)\nУмар розияллоҳу анҳудан ривоят қилинган ҳадисда айтилишича, Набий соллаллоҳу алайҳи васаллам:\n“Албатта, Аллоҳнинг бандаларидан баъзи одамлар борки, улар Набий ҳам, шаҳид ҳам эмаслар. Уларнинг Аллоҳ таоло ҳузуридаги маконларига қиёмат куни Набийлар ва шаҳидлар ҳавас қилурлар” – дедилар.\n“Ё Расулуллоҳ, улар кимлигининг хабарини бизга айтасизми?” – дейишди.\n“Улар ўзлари қариндош бўлмасалар ҳам, ораларида молиявий олди-бердилари бўлмаса ҳам, Аллоҳнинг руҳи ила муҳаббат қилишган қавмлардир. Аллоҳга қасамки, албатта, уларнинг юзлари нурдир. Улар нурдадирлар. Одамлар хавфда бўлганларида улар хавфда бўлмаслар. Одамлар маҳзун бўлганларида улар маҳзун бўлмаслар. Огоҳ бўлинглар! Аллоҳнинг авлиёларига хавф бўлмас ва улар маҳзун ҳам бўлмаслар”, - дедилар”. (Абу Довуд ривояти).\nҲадисдаги “Аллоҳнинг руҳи”дан мурод Қуръони Каримдир. Бу дегани ҳадисда мақталган бандалар Қуръони Каримга эргашиб, унга амал қилиб, бир-бирлари билан биродар бўлган бандалардир.\nТермизий ривоят қилинган ҳадисда эса: “Менинг жалолим ила муҳаббат қилишганларга нурдан минбарлар бордир. Набийлар ва шаҳидлар уларга ҳавас қилурлар”, дейилган. (Шайҳ Муҳаммад Содиқ Муҳаммад Юсуф. “Руҳий тарбия”, 3-жуз, 386-387-саҳифалар)


Трампнинг ракета зарбасига жавоби: Эрон чекинди, АҚШ босимни давом эттиради – КУН УЗ\nГлавная / Жаҳон / Трампнинг ракета зарбасига жавоби: Эрон чекинди, АҚШ босимни давом эттиради\nanvarj63 09.01.2020\tЖаҳон Comments Off on Трампнинг ракета зарбасига жавоби: Эрон чекинди, АҚШ босимни давом эттиради 59 Показы\nАҚШ президенти Дональд Трамп 16 соатлик жимликдан кейин Эроннинг Ироқдаги Америка базаларига ракета ҳужуми юзасидан баёнот берди. У уруш эълон қилишдан тийилди, шу билан биргаликда тинчлик таклиф этмади ҳам.\nАҚШ президенти Дональд Трамп махсус конференция орқали Яқин Шарқдаги сўнгги воқеалар юзасидан миллатга мурожаат қилди.\n«Мен президент эканман, Эрон ҳеч қачон ядро қуролига эга бўла олмайди.\nАфтидан, Эрон чекинишга қарор қилди, бу эса бутун дунё учун яхши», дея сўзини бошлади Трамп.\nТрампнинг сўзларига кўра, огоҳлантириш тизими фаолияти эвазига қурбонлар берилмаган. Эронликларнинг ракета ҳужуми оқибатида бирор америкалик ҳам, ироқлик ҳам ҳалок бўлмаган, шунингдек, Ироқдаги базадаги объектлар жиддий шикастланмаган.\nТрамп яна бир марта ўз буйруғи билан ўлдирилган генерал Сулаймонийни Эроннинг Яқин Шарқдаги ташқи ва ҳарбий сиёсати идеологи – «дунёнинг биринчи рақамли террорчиси» деб атади ва АҚШ Теҳронга босим ўтказишда давом этишини билдирди.\nАҚШ «Эрон агрессиясига жавоб вариантларини кўриб чиқишда давом этади»\nАҚШ Эронга қарши янги санкциялар қўллайди. Бироқ гап айнан қандай санкциялар ҳақида бораётганига аниқлик киритилмади.\n«Эрон ўзининг ядровий амбицияларидан воз кечиши ва терроризмни қўллаб-қувватлашни бас қилиши керак»\nРоссия, Хитой, Франция, Германия ва Буюк Британия ҳам АҚШ ортидан Эрон билан ядровий келишувдан чиқиши ҳамда янгисини тузиш ҳаракатини бошлаши керак.\n«Бугун НАТОдан Яқин Шарқ жараёнига чуқурроқ ёндашувни таъминлашини сўрайман»\n«АҚШ қуролли кучлари қудрати ҳар қачонгидан ҳам кучли. Бизнинг ракеталар – каттароқ, аниқроқ ва тезкорроқ. Биз юқоритовушли ракеталар яратдик. Лекин биз уларни қўллашни истамаймиз».\nУ Эрон раҳбарияти ва эронликларга юзланди.\n«Эрон халқи ва раҳбариятига мурожаат қилмоқдаман. Биз сизлар муносиб бўлган буюк келажакка эга бўлишингизни: мамлакатингиз гуллаб-яшнаши ва дунёнинг барча мамлакатлари билан уйғун муносабатлар бўлишини истаймиз. Қўшма Штатлар тинчликка интилувчи барча билан тинчлик ўрнатишга тайёр», деди Трамп.\nЯқин Шарқдаги вазият\nЯқин Шарқдаги вазият 2019 йилнинг декабрь ойи охирида кескинлаша бошлади. Дастлаб Ироқдаги Эрон таъсиридаги кучлар АҚШ базасига ҳужум қилиб, Американинг бир фуқаросини ўлдиришди. Бунга жавобан америкалик ҳарбийлар Ироқдаги шиаларнинг «Катаиб Ҳизбуллоҳ» гуруҳи объектларига авиазарба берди. Бу ҳужум оқибатида 25 киши ҳалок бўлиб, 50дан ортиқ киши жароҳатланди.\n31 декабрь куни ушбу ҳужум қурбонларнинг дафн маросимидан кейин минглаб намойишчилар АҚШнинг Бағдоддаги элчихонасини қамал қилди.\n3 январь куни АҚШ ҳарбийлари ушбу ҳужумни ташкиллаштиришда айблаб, Эрон Ислом инқилоби қўриқчилари корпуси генерали Қосим Сулаймонийни Бағдоддаги аэропорт ҳудудида ўлдирди ва инқирозли ҳолат янада чуқурлашди.\n7 январдан 8 январга ўтар кечаси Эрон қуролли кучлари АҚШнинг Ироқдаги базалари томон ракета зарбалари йўллади.\nАҚШ Марказий қўмондонлиги маълумотларига кўра, жами 15та ракета учирилган. Улардан 10таси Айн ал-Асад авиабазасига, биттаси Ироқ шимолида жойлашган Арбилдаги базага келиб тушган, тўртта ракета эса нишонгача етиб бормаган. Ироқ расмий Эрон томондан 30дан ортиқ ракета учирилганини маълум қилди.\nЭрон давлат телевидениеси ушбу ҳужум оқибатида АҚШ ҳарбий хизматчиларидан 80 нафари ўлдирилгани ҳақида хабар тарқатди.\nДональд Трамп «ҳаммаси жойидалиги»ни айтди ва бу ҳужум юзасидан «кейинроқ» баёнот беришни ваъда қилди.\nШундан кейинги 16 соат давомида Трамп сукут сақлади ва бирорта твит ёзмади. Унинг матбуот котиби, президент миллий хавфсизлик бўйича маслаҳатчилари билан маслаҳатлашувлар олиб бораётганини маълум қилди.\nНАТО штаб-квартирасидагилар альянснинг Ироқда йўқотишлари йўқлигини маълум қилди. Пентагондаги манба Си-эн-эн мухбирига берган интервьюсида Ислом инқилоби муҳофизлари корпуси атайлабдан одамлар йўқ нуқталарга зарба бергани ва қурбонлар бўлишидан қочгани ҳақида гапирди.\nЭрон ҳужумига учраган базалар асосан ироқлик ҳарбийларни ўқитишда фойдаланарди. Икки йил муқаддам Трамп Рождество байрами вақтида Ал-Асад базасига ташриф буюрганди ва аскарларни табриклаганди.\n2015 йилда Ал-Асад базасига ИШИД жангарилари томонидан бир неча бор ҳужум қилинганди.\nНАТО бош котиби Йенс Столтенберг, Британия бош вазири Борис Жонсон, Франция ТИВ раҳбари Жан-Ив Ле Дриан ва бошқа сиёсатчилар Теҳроннинг ҳужумини қоралаб чиқишди.\nИроқ президенти Барҳам Солиҳ Эроннинг ракета зарбаларини ҳам, америкаликларнинг Сулаймонийни ўлдириш учун ўтказган амалиётини ҳам танқид қилиб, уларни мамлакат суверенитетини бузишда ва Ироқни уруш майдонига айлантиришга уринишда айблади.\nСурия ҳукумати Эронни қўллаб-қувватлади ва минтақадаги эскалацияда АҚШни айблади, Россия ТИВ бетарафлик сақлаб қолди ва Яқин Шарқдаги вазият кескинлашувидан хавотир билдирди.\nПред. Эронда 180 йўловчиси бўлган Украина самолёти қулади\nСледующая Президент видеоселекторида жойлардаги раҳбарларнинг тадбиркорларни қийнаётган масалаларга ёндашуви танқид қилинди


Сурия: ноябрнинг ўзида 231 нафар тинч аҳоли ҳалок бўлди\nСурия: ноябрнинг ўзида 231 нафар тинч...\n03.12.2018 10:46 0 177\nНоябрь ҳам Сурияда қонсиз ўтмади. Шу ойнинг ўзида 231 нафар тинч аҳоли вакиллари ҳалок бўлди. Ачинарлиси, уларнинг 31 нафари аёллар, 89 нафари эса вояга етмаган болалар эди. Сурия инсон ҳуқуқлари тармоғи (SNHR) маълумотига кўра, сурияликларнинг аксари АҚШ бошчилигидаги халқаро коалициянинг авиазарбалари оқибатида ҳалок бўлган.\nБир неча йилдан бери Сурияда давом этиб келаётган ҳарбий ихтилофлар ўтган ўн бир ойнинг (!) ўзида 6626 нафар тинч аҳолининг ёстиғини қуришига сабаб бўлди. Уларнинг учдан икки қисми ҳукумат ҳарбийлари ҳужумлари ҳамда Россия зарбаларига дучор бўлгани таъкидланади.\nТаҳлил бугун, 14:03


Трамп Дутертени Оқ уйга таклиф қилгани учун танқид қилинди\n16:34 / 01.05.2017\nАҚШ Давлат департаменти ва Миллий хавфсизлик кенгаши Дональд Трампнинг Филиппин етакчиси Родриго Дутертени Оқ уйга таклиф қилгани ҳақидаги баёнотидан ташвишда. Америка раҳбари бу қарорни мустақил равишда қабул қилиб, уни ўзининг ташқи ишлар вазирлиги билан муҳокама қилмаган. Энди эса Давлат департаменти ҳуқуқ ҳимоячилари томонидан танқидлар "тўлқини"ни кутмоқда, президент маъмуриятида эса қарорни Трампнинг меҳмондўстлиги билан оқлашга ҳаракат қилишмоқда.\nГап шундаки, Трамп Дутерте билан "дўстона" руҳда ўтган телефон суҳбатида Филиппин раҳбарини Оқ уйда қабул қилишга тайёр эканини айтган.\n"Президент Трамп Родриго Дутертени Оқ уйга АҚШ ва Филиппин ўртасидаги альянснинг аҳамиятини муҳокама қилиш учун таклиф қилди", - дейилади Оқ уй матбуот хизматида.\nТрамп мазкур қарорни қабул қилишда Дутертенинг Ғарбдаги мавқеига эътибор бермади. Президент Европа сиёсатчилари ва ҳуқуқ ҳимоячилари гиёҳванд моддаларни сотувчилар билан кураш баҳонасида ўз фуқароларини оммавий қиришда айблаётган кишини Вашингтонга таклиф қилгани тўғрисида ўйлаб ҳам ўтирмади.\nШу муносабат билан Human Rights Watch'да Трамп маҳаллий ҳукумат қўлидан ҳалок бўлаётган филиппинликлар ўлими учун маънавий жавобгар экани айтилди.\nСенатор-демократ Кристофер Мёрфи ҳам шу мазмунда фикр билдирди. "Реал вақт режимида биз Америка инсон ҳуқуқлари институтининг кулга айланаётганини кузатмоқдамиз", - деб ёзади у ўз Twitter'ида.\nПрезидент маъмуриятида Трампнинг қарорини оқлашга уриниб, Шимолий Корея таҳдиди қаршисида барча иттифоқдошлар билан бирлашиш зарурлиги таъкидланди.\nТаъкидлаш жоизки, Дональд Трамп Филиппин етакчисининг гиёҳвандликка қарши қатъий чораларини танқид қилмайди. Трамп АҚШ президенти лавозимига тайинланганидан кейин Дутертега унинг кампаниясида муваффақиятлар тилаган.\nДональд Трамп Оқ уй таклиф Родриго Дутерте


Президент мактабларига топшириладиган ҳужжатлар маълум қилинди - XABAR.INFO\nПрезидент мактабларига топшириладиган ҳужжатлар маълум қилинди\nПрезидент, ижод ва ихтисослаштирилган мактабларни ривожлантириш агентлиги ахборот хизмати Президент мактаб-интернатларига қабул қилиш, шунингдек, номзодлардан талаб этиладиган ҳужжатлар ва уларни топшириш тартиби бўйича қўшимча маълумот берди.\nПрезидент мактаб-интернатларига қабул фақат боланинг ўқиш жойи бўйича ҳудудий тамойил асосида амалга оширилади. Яъни бола Тошкент вилояти мактабида таҳсил олаётган бўлса, у фақат Тошкент вилояти ҳудудидаги Президент мактаб-интернатига ўқишга кириш ҳуқуқига эга.\nБошқа ҳудудларда, агар ҳужжатларни топшириш вақтида ушбу вилоят ҳудудида жойлашган мактабда ўқиётган бўлса, бола ушбу минтақадаги Президент мактабига ўқишга кириши мумкин. Ҳужжатлар белгиланган муддатда қабул қилинади.\nҲужжатларни веб-сайт орқали онлайн тарзда топшириш имконияти мавжуд.\nТанловда иштирок этиш учун талабгорнинг ота-онаси ёхуд қонуний вакили белгиланган муддатда қабул комиссиясига белгиланган шаклда қуйидаги ҳужжатларни тақдим этади:\nариза берувчи ҳужжатларни топшириш вақтида ўқиётган мактабдан маълумотнома*;\nталабгор ҳужжатларни топшириш вақтида таҳсил олаётган мактабдан жорий йилги табелининг асл нусхаси ва директор томонидан имзоланган ва муҳр билан тасдиқланган нусхаси.\nМаълумотнома шакли тез кунда Президент, ижод ва ихтисослаштирилган мактабларни ривожлантириш агентлиги сайтининг ариза юбориш бўлимида жойлаштирилади. Уни юклаб олиш ва тўлдириш керак. Маълумотнома талабгор ҳужжатларни топшириш вақтида ўқиётган таълим муассасаси директорининг имзоси ва муҳри билан тасдиқланган ҳолда тақдим этилиши шарт.\nДунёда қанча одам интернетга уланмаганини маълум қилинди\nОЛДИНГИ СAХИФAТуркияда таровиҳ намози масжидларда ўқилмайди\nКЕЙИНГИ СAХИФAФарғонада тарбиячи эҳтиётсизлиги туфайли бола бир кўзидан айрилди


Ироқдаги АҚШ ҳарбийлари Саддам Ҳусайн тарафдорларига қарши шиддатли ҳужум уюштиришда давом этмоқда.\n28 июн 2022, Тошкент вақти: 05:54\nСешанба куни юзлаб АҚШ ҳарбийлари мамлакатнинг Ҳавижа шаҳрида иттифоқчи кучларга ҳужум уюштиришда айбланаëтган жанггариларни қўлга олиш учун рейд ўтказдилар.\nХабарларга кўра, бир қанча қуролланган одам қўлга олинган, аммо асосий нишон - Саддам Ҳусайнга содиқ шахслардан бири Иззат Иброҳим Ал Дурий топилмаган.\nСешанба куни Ироқнинг Самарра шаҳрида ясама бомба портлаб кетиши натижасида бир АҚШ ҳарбийси ҳалок бўлди.\nБағдодда ишчилар Саддам Ҳусайннинг Республикачилар Саройидаги 4 метрлик бронза ҳайкалини ағдаришни бошлади.\nУшбу сарой айни дамда АҚШ ҳарбийларининг бош штаби вазифасини ўтамоқда.


Жуғрофия ўқумоқ мусулмонларға лозимдур « Ўзбекистон Халқ Ҳаракати\nЖуғрофия ўқумоқ мусулмонларға лозимдур\n18 March 2017 - 9:00\nБаъзи китобларимизға ер тўғрисиға ҳар хил сўзлар ёзилган ва ўшал китоблар кўб йиллардан бери ўқилуб, фикримизга қолган. Авомимиз бўлса, ҳар на рости ва ялғон сўз китобға ёзилган бўлса ёинки «калом ун-нос биқадри уқулу ҳум» мазмунича ёзилган бўлса ҳам инонадур.\nБора-бора ул эътиқодға уламолар ҳам одат қилиб, аралашиб, қабиҳи* номаълум бўлиб кетадур. Шул тариқа ишларни биров сабабини сўраса, ё нотўғрилигини исбот қилса, тингламай; дуруст жавоб бермай, кофир кўзи ила анга қараладур. Шул тариқа хилофи ақл ва нақл сўзлик ҳикоят китоблар бизларни истеъмолимизға борки, илм ва хабарлик одам зеҳн қўйса биладур.\nЧунончи, мутолаамизға юрган баъзи китобларға ёзилгайки, ер ялпоқ, бир бошдан бошқа бошиғача беш юз йиллик йўл, атрофиға Кўҳи Қоф деган забаржаддин девори муҳити бор. Ер ҳўкуз шохига, ҳўкуз балиғга, балиғ сувға, сув ҳавоға, казо-казо (ҳоло осмон тўғрисидаги сўзларни қўйдук)…\nАммо ҳозирги жуғрофия илми тажриба ва рўияти башарийядан билинадурки, ер курравий (юмалоқ), остиға ҳўкуз, балиғ йўқ, атрофиға девори йўқ (муҳити тошдан эмас, бошқа) ва ер айланадур, ҳавоға муаллақ турадур. Бизни назаримизға сокин ва аммо ҳақиқатда айланадур. Бу айлангани кўз ила кўрулмай, хусусан тўрт-беш асрдин бери илм, тажриба, қоидаи асбоб ва ақл ила собит бўлгандур, деб ҳар бир ҳукамо хоҳ мусулмон бўлсун ва ғайри мусулмон бўлсун, айтадур ва китоблариға ҳам ёзибдурлар.\nБас, икки йўл аросиға қолдук. Ўтган уламоларни китоблариға ер сокин, янги уламоларни китобиға ер айланадур деб таъкид қиладур. Бу икки илм ёинки китоб инсонни кўб ташвиш ва изтиробга соладур. Ҳукамо ё динға душман қиладур. Ҳар на бўлса, ушбу ихтилоф эскидур, чунки Имом Ғаззолий ҳазратлари ва Иброҳим Ҳаққий жаноблари ушбу ҳўкуз, балиғ тўғрисиға «Таҳофат ул-фалосафа…» (маърифатнома) деган китоблариға очиқ баён ва жавоблар ёзибдурлар. Ва бошқа китобларға ҳам ушбу тўғриға уламолар жавоб ва таъвил ёзиб, ҳўкуз ва балиғни йўқлигиға ва ерни муаллақлиги дурустлигиға таслим қилгандурларки, инсон то ўшал арабий ва туркий китобларни ўқуб кўрмаса, гирдоби ваҳшатангиз ҳайратдан чиқолмайдур.\nҒаззолий ҳазратлари ва бошқа муҳаққиқини киром* ер ва осмон тўғрисиға ҳар хил далилларни ҳикмат ва ақли башарға қараб таъвил қилиб, мусулмонларни бул тўғридаги изтироблардан нажот топишлариға сабаб бўлубдурлар. Ушбу таъвилларни* мунда ёзмоқға маҳал йўқ, маҳсудимиз жуғрофияни риёзий ва табиийдан намуна кўрсатиб, сўнгра ер юзидаги ободликдан баён қилмоқ эди.\nИншоолло, замони ояндаға илми ҳайъат тўғрисинда бир китоб ёзиб, ўтган уламо ва ҳукамо ва ҳозирғи уламо ва ҳукамони ихтилоф, далил ва таъвилларидан очиқ ёзармиз (ушбу китоб тайёр бўлган ва ояндаға босилса керак, иншоолло таоло).\nБизлар бу таъвиллар ва ўтган уламои аҳл шаръийни ақл ва ҳикматға мувофиқ ёзган китоблари ва ҳозирги аҳли шаръ уламони янгидан тасниф қилган китобларини ўқуб кўрмай, бехабарона жуғрофия илмиға мункир бўлуб, ерни атрофиға девори бор ва ҳўкуз устиғадур, десак, жуғрофиядан хабарли киши ўз ўғлимиз бўлса ҳам, бизни ақлсиз фаҳмлаб ёинки дини ҳақ ..Муҳаммадийға шак келтирадур. Чунончи, ҳоло ақлий илмларни ўқуб, илм дини ўқумаган кишиларни кам эътиқодлигидек.\nАгарда жуғрофия ўқумасак, дунёға тараққий қилолмаймиз. Дунёға тараққий қилмасак, дин ишларимизни баржой келтиролмаймиз. Маа фиҳи, жуғрофия ўқугонлар оғиз ила, китоб ва газит ила баҳс қилиб, жуғрофия важҳидин бизни далил ақли ила мулзам қилиб, охири динимизға таъна берадур. Илми динни кам билатургонларимизни бўшатадур.\nҲозир дунёни катта шаҳарларини мактаблариға жуғрофия илмидан ўқутмоқ одат ва лозим бўлубдур. Истанбул, Миср, Арабистон, Ҳиндистон, Русия мамлакатларидаги одамлар ва мусулмонлар бу илмдан ўқумоқни лозим билибдурлар.\nРусия мактаблариға ўқугон болаларимиз ўқуйдирлар-ки, ер юмалоқ ва муаллақдур, атрофиға Кўҳи Қоф йўқ, ҳўкуз, балиғ йўқ. Ва аларға маълумдурки, Петербургдан бир одам темир йўл ила Валодивостўкға боруб, андан Америкаға парахўд ила чиқиб ва Америкадан яна парахўд ила ерни ул тарафи (ости) ила юруб Франсия мамлакатиға чиқиб, яна темур йўли ила юруб, хулоса, Шарқдан боруб Ғарбдан Петербургға келиб, 40 кундан кам муддатға ерни бир айланмоқ мумкиндур.\nХарита — глобус ва ўқугон илмлари юзасидан аларға ушбу сафар ниҳоят маълум ва собит бўладур. Мактабға жуғрофия ўқумаганлар ҳам форсий, туркий тилиға ёзилган жуғрофияларни ўқуб, агарда илми динийдан камхабар бўлсалар, албатта, дини исломға шубҳа қиладурлар. Энди бу икки тоифа аросиға кириб, ер ва осмон тўғрисиндаги нақлий далилларға Ғаззолий… дек муҳаққиқлар сўзларини билдирмоқ керак. Токи ёшларимиз ва нодонларимизни эътиқоди суст ва заиф, бўлмасун.\nБу баҳслар жуғрофияи риёзий, табиий, тарихийни ўқуб билмоқ ҳам уламойи мутақаддимин ва мутаохирин аҳли исломни ер тўғрисидаги далиллари ва таъвилот ва истидлол*ларини диққат қилиб кўрмоқ ила бўладур. Яъни илми тафсир, ҳадис, ҳикмат ва ҳайъати қадима ҳам ҳикмат ва ҳайъати жадида илмларини таҳсил ва тафтиш қилмоқ керак. Илгари замонға ҳукамоларни кашфиёти қайси йўл илаки динимиз ва эътиқодимизга ирод* ва зарар келтурса, уламойи динимиз фавран* ўшал йўлға банди важҳ тайёрлабдурларки, китоблардан маълум бўладур.\nБукунги ҳукамони иродиға керакки, букунги уламомиз садду далил тайёр қилсалар, лиҳаза*, аввалан янги ҳукамони барча муддао ва кашфиёту сўзини билмоқ ва таржима қилиб, ҳар ким ўз ҳолича уламоға арз қилмоқ керак, токи алар танқид қилсунлар. Валлоҳ, келар замонға эътиқодимизға зарар келадур.\nБас, лозим бўлдики, жуғрофия, ҳайъат илмларини аввал ўқуб, эътиқодимизға мухолифат қилатургон жойларға важҳ этмоқ керак. Илгари ўтган юнон ҳукамолар сўзини, лозим бўлса, китобларимиздан чиқармоқ керак. Ушбу китобни оянда варақлариға «тафсил ва танбиҳ» деган фаслиға ушбу мақсадға тейишли баъзи баён ва шаръий далиллар ёзилгандур, диққат қилинсун. Ҳозир на мулло ва на авомларимизға жуғрофияни берадургон хабари маъқул бўлмайдур. Маъқул бўлса, истеъмолимиздаги баъзи мусулмоний китобларидан кўнгли совийдур. Асл афсуслик жойи шудур.\nИкки илмдан ҳам кўброқ ўқулса, бу ихтилоф ва иштибоҳлар, таваҳҳумлар* йўқ ва яксў бўладур, дини покимизға эътиқод мустаҳкамроқ бўладур. Ерни сайёрлигини билиб, яна дини исломни мунга монийи йўқлигини билса, динға шубҳа қилмайдур. Ҳоло, ерни сайёр деб айтатургонларни хилофи зоҳирни айтадур деб маломат қиладурлар. Жуғрофиячилар бўлса, шундай одамларни нодон ёинки далили қандай далилдур, хилофи нафс ул-амр ва ақлни айтадур деб яна шубҳа қиладур.\nВа икки тараф аросиға маънавий бир нифоқ пайдо бўладур. Оллоҳ бу нифоқни йўқ этгай. Туркистон уламолари йигирма йил муддат ўқуб, хатм қиладурларки, беш санаси илм, ибодат ва ақидаға сарф бўлса, бақияси йўқ бўлган ҳукамои юнония ва фарқи золлаи муҳаррама тарафидан оид баҳсларни жавоби ва хасми мафрузани мужодаласи ила ўтадур, яхшидур. Мутақаддиминимиз* ҳукамо ва фарқи золаи асриялариға яроқ тайёрлаб, фалон баҳсиға бу жавоб, ул раддиға бу истидлол деб далойили ақлий* ва нақлий ила зафар топибдурлар. Ҳозирги замонамизни ҳукамоси ва фарқи зола ва даҳриясини сўзи иродаи кашфиёти ақлиёти бус-бутун бошқа. Ва буларға яраша асбоб керакдур.\nҲукамои жадид оламни ҳудус* ва фано*сиға қойил ва аммо бошқа навъ эътиқод ва кашфиётлари борки, ани жавобини ҳама билмоғи лозимдур. Матлабимиз жуғрофия эди, фалсафа ва калом тарафиға мойил бўлганимни кўрдум. Бу сўзларни биз ўзимиздан айтмай, балки мусулмоний китоблардан баъзисини олиб ёздук, баъзисини кўрдук, баҳс ва жавобини бошимиздан ўткардук.\nҚабиҳи – бузуқи, беҳаё\nМуҳаққиқини киром – улуғ ҳақиқатчилар\nТаъвил – сўзни бошқа маънога буриш\nИрод – эътироз\nФавран – аччиқланиб; дарҳол\nЛиҳаза – шу сабабли\nТаваҳҳум – ваҳима\nМутақаддимин – қадимда ўтган\nДалойили ақлий – доно далиллар\nҲудус – тасодифлар, ҳодисалар\nФано – кечмиш, йўқлик\n Таржимаси: «Ҳар кимнинг сўзи ўз ақлига кўрадур».\n Маъноси: ..қолгани ўтиб кетган юнон олимлари ва насро нийларнинг баҳс ва муҳокамаларига жавоб бериш, мухолифларнинг фикр-мулоҳазалари билан баҳслашишга сарф бўладики, бу яхши, албатта.


01.04.2020 16:38 0 1770\nЎзбекистон ТИВ Афғонистон музокаралар бўйича баёнот берди.\n«Афғонистон раҳбарларининг инклюзив музокаралар жамоасини тузиш шакллантириш тўғрисидаги келишувини Ўзбекистон олқишлайди ва буни ички сиёсий инқирозни тинч йўл билан ҳал этиш жараёнидаги муҳим қадам деб қабул қилади.\nАйни босқичда ўт очишни ва зўравонликни тўхтатиш бўйича аввал эришилган келишувларнинг бажарилиши, барча манфаатдор томонлар, шу жумладан «Толибон» ҳаракати иштирокида умуммиллий афғонлараро мулоқотга ўтиш ўта муҳимдир»- дейилади вазирлик хабарида.\nЎзбекистон Афғонистон халқи билан дўстлик ва яхши қўшничилик муносабатларини янада ривожлантириш ва мустаҳкамлаш, мамлакатда барқарор ва узоқ муддатли тинчлик ўрнатиш жараёнини ҳар томонлама қўллаб-қувватлаш тарафдори эканлигини яна бир бор баён қилган.\nЭслатиб ўтамиз, жорий йилнинг 29 февраль куни Доха шаҳрида АҚШ ва «Толибон» ўртасида келишувга эришганди.\nАфғонистон толибон ТИВ